text:
Flex-Pensioen
Flex Pensioen kico e ta?
E Flex Pensioen ta encera cu e persona cu ta haya e derecho riba un pensioen di biehes di SVb, ta haya e derecho tambe pa pospone cobransa di su pensioen cada bes cu 1 aña. Por ehempel; un persona por scoge pa no cobra su pensioen di biehes ora e yega su edad di pensioen y por cuminsa cobra esaki despues di 1 aña. E siguiente aña e persona por bolbe dicidi di pospone e pensioen cu un aña adicional. Esaki e por haci pa un maximo di 5 biaha.
Kico ta e beneficio cu mi ta ricibi a cambio di pospone mi pensioen?
Pa cada aña cu un persona pospone su pensioen di biehes, e suma di su pensioen acumula te na e momento ey ta aumenta cu 7%.
Laga nos ilustra esaki cu un ehempel di e pensioen pa un persona soltero. Na momento di yega su edad di pensioen e persona aki tin derecho riba e suma di AWG 1.107,- florin pa luna. E ta dicidi di pospone su pensioen. E siguiente aña su pensioen di biehes ta aumenta cu 7% di AWG 1.107,- y ta bira AWG 1.184,- florin pa luna.
Si e persona dicidi di pospone un biaha mas, su pensioen lo sigui aumenta cu 7% di AWG 1.184,- y bira AWG 1.267,- florin pa luna. E tabel akibao ta duna un bista di con e pensioen di soltero y pensioen di casa ta aumenta ora cu e keda pospone.
Si mi casa a cuminsa cobra pensioen di biehes caba, ora mi yega mi edad di pensioen mi por pospone mi parti pa mi haya mas pension?
Si, den caso cu bo casa a cuminsa cobra pensioen di biehes caba, na momento cu bo persona yega bo edad di pensioen bo ta haya e derecho pa pospone bo parti di pensioen cu bo persona tin derecho ariba dje. Laga nos ilustra esaki cu un ehempel. Bo casa a yega su edad di pensioen y e ta ricibiendo AWG 1.864,- florin pa luna na pensioen. Na momento cu bo persona yega bo edad di pensioen, bo persona ta haya derecho riba AWG 932,- florin di e AWG 1.864,-. Si bo dicidi di pospone bo pensioen, bo pensioen ta aumenta cu 7%. E siguiente aña bo por cobra un pensioen di AWG 997,- florin pa luna.
Un pareha ta permiti pa pospone un maximo di 5 biaha. Pa esaki ta conta e biahanan cu cada un a pospone. Por ehempel si e partner cu a yega edad di pensioen prome pospone 2 biaha, e otro partner na momento cu e yega edad di pensioen por pospone su parti di pensioen solamente 3 biaha. Asina hunto e pareha ta pospone 5 biaha.
Kico mi mester haci pa mi por pospone mi pensioen?
Un luna prome cu bo yega bo edad di pensioen bo mester acudi na departamento di Pensioen di SVb pa entrega e peticion pa pospone bo pensioen. Mester corda cu bo derecho riba pensioen ta cuminsa e luna siguiente despues di a yega bo edad di pensioen. Por ehempel, si bo ta cumpli aña den januari, bo derecho riba pensioen ta cuminsa na riba prome di februari.
Tur hende por dicidi di pospone su pensioen?
Si, tur persona cu ta cumpli cu e exigencianan pa haya pensioen di biehes por dicidi di pospone su pensioen.
Si mi dicidi di pospone mi pensioen, na caminda mi por revoca e posponemento?
No, durante e aña cu bo persona pospone e pensioen bo no por revoca esaki.
Si mi entrega mi peticion pa pensioen despues cu mi a yega edad di pensioen, mi por pospone mi pensioen ainda?
No, pa por pospone bo pensioen di biehes e peticion pa pospone mester keda entrega un luna prome e derecho riba pensioen di biehes drenta na vigor.
Si mi tin edad di pensioen of mas, mi ta trahando y mi a pospone mi pensioen, mi mester paga premie di AOV?
No, despues di edad di a yega bo edad di pensioen bao ningun circumstancia ta paga premie di AOV.
Mas informacion
Pa mas informacion por tuma contacto cu Departamento di Pensioen mediante nos formulario di contact: https://www.svbaruba.org/pensioen/contact-pensioenen/.
Departamento di Pensioen ta habri di dialuna pa diabierna di 8:00 AM te cu 12:00 PM y desde 1:00 PM te cu 3:00 PM.
Departamento di Pensioen ta cera pa publico tur diaranson merdia entrante 12:00 PM.


c: text/html

text:
J'ACCUSE! (parti 2) - CTC TA COMPLICE DEN E CORUPCION DI OTMAR DEN COMPRA DI E INCINERATOR CHIKITO!
Den e parti 1 di J'ACCUSE mi a mustra riba varios aspecto na unda CTC NO ta e compania "santo" cu e kier a pretende di ta. Den e articulo aki mi ta sigui ilustra cu CTC no solamente a wordo previlegia dor di Otmar Oduber pero awor dor e Premier y e minister di Finanzas di Aruba y pa colmo dor di e director di DOW tambe. Pa mustra con mediocre CTC ta mi lo desbarata delaster un "cheap-shot" di CTC.
Den e documentonan cu DOW mes ta usa, nan ta haci mencion di e suma di 109 mil florin cu ta encera delaster un cos. CTC ta purba di laga kere cu e suma aki lo ta mas hopi. E compania Johnson's Enterprises a gana e bit "fair & square" na 2016. Johnson's Enterprises ta "take care" di tur cos, esta nan ta busca e sludge, nan ta kima esaki, nan ta pone riba e landfill na un manera cu DNM y DOW ta aproba, pues un asina yama "turn-key". E contracto miyonario di CTC ta cumpli cu e mesun condicionnan? Ken ta paga ora e planta tin un "breakdown"? Ken ta transporta e sludge for di e RWZI-nan? Ya cu CTC hunto cu gobierno no kier bisa nada di e contracto, mi ta haci CTC e preguntanan aki. Dicon tin tanto secrecia asina? Ta placa di pueblo CTC ta haya regaldo toch?! Bisa cuanto exactamente e "besparing" ta! Al final no tin ningun "besparing" paso ta DOW lo bay carga pa tur e gastonan den un caso di un "break-down"! Y e aparto (porkeria) ta di DOW! E edificio ta di pueblo! Esaki DOW a calcula den su "berekening" di e "besparing"??? CTC, gobierno y DOW ta simpelmente GAÑA!
CTC y DOW ta usa como argumento pa regala CTC e contracto miyonario aki SIN ningun tipo di destaho publico cu CTC ta e unico certifica awor! AWOR CTC por ta uno cu ta certifica, pero esey no kiermeen cu ta e so lo por opera un incenirator asina simpel. Den menos di un dia e tantisimo expertonan ARUBANO por siña con pa opera e "on/off" mashin aki. E ta un simpel "Batch Load Incinerator". No "rocket-science" y DOW sa esey. CTC no tin ningun clase di experencia den tipo di trabounan asina, siendo na Aruba tin varios compania experto riba tipo di trabownan asina. Otro "cheap-shot" cu Booshi Wever lo no guli.
Btw Booshi Wever ta amigo di hopi hende y compania pero esey no ta nifica cu mi lo keda keto ora actonan coruptivo ta tuma lugar, manera ta den e caso specifico aki! Ta p'esey mi a denuncia esaki dia 2 di december 2019. Y mi ta subraya mi pensamento un biaha mas: CTC a haya e contracto pa compra di e incenirator chikito por medio di ACTONAN CORUPTIVO di e ex-minister Otmar Oduber! Y recientemente CTC a bolbe haya un contracto miyonario dor di actonan di MAL GOBERNACION y PREVILEGIAMENTO di e Minister Presidente, Minister di Finanzas y di e Director di DOW! No ta pornada mi a amplia e denuncia!
Mi a tuma mi tempo pa atrobe pasa den tur e documentona, cu boso AMO a nenga mi nan, cu mi a haya despues cu LAR a duna mi razon, mi a bin tuma nota cu loke Johnson's Enterprises ta haciendo ta cumpli cu tur e normanan cu tin pa e "air burning" di e.o. sludge. Te hasta e estado di California, cu ta uno cu tin e reglanan hopi estricto pa loke ta toca medio ambiente, ta considera e sistema aki bon. Pues loke CTC ta haci ta purba di hustifica su participacion y su complicidad den e "gesjoemel" pa compra pa e incinerator chikito (porkeria) y awor e contracto miyonario sin NINGUN clase di DESTAHO PUBLICO tirando lodo riba un otro compania Arubano drechi cu no mester tipo di practicanan coruptivo pa haya contractonan sea di gobierno of di otro empresanan!
E pregunta grandi lo ta si e gobierno nobo, sea uno di 11, 13 of 14 of di 21, lo scohe pa bira nan cara otro banda pa no tin un conflicto for principio di gobernacion? Ami sa cu cada un di e partidonan aki, un mas cu otro, ta hopi bon na altura di henter e "gesjoemel" aki. Ratificando e compra y/o e contracto miyonario di operacion ta hasi nan complice den acto(nan) corupto aki.
Un biaha, y sin ningun tipo di reserva: "J'ACCUSE"!
Mi ta acusa CTC di ta complice den e actonan fraudulente y coruptivo aki. Ta keda na e "prestigioso" compania CTC pa bay corte pa "proof me wrong"! Un biaha mas mi no por ta mas cla den mi acusacionnan y sin ningun tipo di temor mi ta hasi esaki. Y no pa defama un compania pero simpelmente pasó tipo di actonan fraudulento y coruptivo no por keda scondi. Mi a entrega mi denuncia y 3 "rappelbrieven", mas e denuncia ampliá contra e Premier, Minister di Finanzas y e Director di DOW actual y mi ta hopi ansioso pa bay Corte sea pa amplia riba mi denuncianan of den un caso cu CTC lo por entama contra mi pa atacha e "bon" nomber di e "prestigioso" compania CTC! "VOl VERWACHTING KLOPT MIJN HART"!!

robotstxt: allowed

filter: keep


text:
NewsRosario2019
Maud cu Dominique a cuminsa na Rosario
Venezuela un contricante fuerte pa Aruba
Maud cu Dominique a enfrenta e equipo di Venezuela, Vallentina Carrero y Fabiola Beltran.
Maud y Dominique a cuminsa aki na Rosario hopi fuerte mes. E duo a gana e prome set cu score di 6-1.
Di dos set Venezuela a sali duro ly a gana e di 2 set cu score di 6-1.
Aruba no por a bin bek den e di 3 set y asina Venezuela ta gana e di 3 set cu score di 6-0.
Manjan e duo lo tin di hunga un biaha mas pa e di 3 y 4 lugar.


text: KRALENDIJK – Djadumingu último ‘NGO Platform’ tabatin selebrashon 10 aña “BonDoet” i klousura di temporada 2020.E aktividat a tuma lugá na ofisina di NGO Platform i Dennis Martinus a menshoná na e okashon ku 2011 ‘BonDoet’ a kuminsá i a yama un di e pioneronan di ‘BonDoet’ Gianni van der Huevel. El a konta kon a kuminsá ku e aktividat di ‘BonDoet’ na Boneiru i kon nan a aserka Hulanda pa informashon i despues ku a kuminsá e proyekto na Boneiru, Hulanda tabata tuma informashon serka ‘BonDoet’. Di e forma aki a sigui desaroyá e proyekto te kaminda e ta awe. Diferente isla den bisindario a kontinuá despues ku Boneiru a kuminsá i awor henter Reino di Karibe ta organisá nan ‘BonDoet’. Annemarie Klöne tabatin e tareanan pisa den komienso,”van der Huevel a menshoná. Seguidamente a papia diputado Nina den Heyer i el a menshoná ku ta hopi importante pa nos yuda i sigui ku e aktividat di ‘BonDoet’. Boneiru ta ehèmpel pa mustra kon nos por traha huntu i hasi hopi. Apesar di e asuntu di vírùs di korona, hopi hende a hasi esfuerso pa a partisipá,”diputado den Heyer a menshoná. Finalmente a presentá riba esenario Gianno Diaz, e hóben ku a kanta e ‘jingle’ nobo di e aktividat di ‘BonDoet’.


text:
Ganador kampaña di MCB pa Dia di Mama ta felis ku su premio.
Ganador kampaña di MCB pa Dia di Mama ta felis ku su premio.
WILLEMSTAD – Maduro & Curiel’s Bank i su partner Fun Miles un biaha mas a uni forsa. E biaha aki ku un kampaña spesial pa Dia di Mama. Klientenan por a troka Fun Miles pa un Kompa leon Gift Card. Komo bonus MCB a regalá un trendy “bag organizer” i Rituals a regalá un dushi krema di man.
Fun Miles a rifa 10.000 punto entre esnan ku a troka Fun Miles na brènchnan di MCB durante di e periodo di e kampaña. Klientenan mester a simplemente manda nan datonan manera indiká den e kupòn di Fun Miles pa por a gana e tremendo premio aki. E felis ganador a resultá señora Sharnelise Conception Luciana ku a keda sumamente felis ku su premio.
Kompa Leon Gift Card ta e regalo perfekto pa tur okashon i ta válido pa 1 aña despues di fecha di kompra. Kompa Leon Gift Card por keda usá na tur komersiante ku ta aseptá Kompa Leon. Pa Dia di Tata tambe Bo Banko Amigu huntu ku su partner Fun Miles ta bai tin otro tremendo posibilidat pa troka Fun Miles ku regalonan bunita pa tur tata.
Riba e potrèt por mira e ganador di 10.000 Fun Miles señora Sharnelise Conception Luciana huntu ku representante di Fun Miles Kristeny Delfina i di MCB Angelique de Pool i Mariela Romero.
Maduro & Curiel’s Bank, Bo Banko Amigu ta yama danki na tur kliente, Fun Miles i Rituals ku a resultá e kombinashon perfekto pa Dia di Mama.


text:
Wikipedia
Wikipedia ta un ensiklopedia multilingual riba internet. E ta skibi dor di voluntarionan uzando software pa páginanan di wiki, loke ta hasi posibel pa artíkulonan sea añadi of kambiá dor di kasi tur hende.
E proyekto a kuminsá riba 15 di yanüari 2001 komo un komplemento na Nupedia kual tabata skibí dor di ekspertonan. Awor e ta manehá dor di e Fundashon Wikimedia. E vershon ingles di wikipedia tin mas ku 2.000.000 artíkulo. Wikipedia a sigi subi den popularidad i a haña hopi proyekto relatá, manera wiktionary (wikishonario), wikibooks (wikibuki) i wikinews (wikinotisia).
Artíkulonan den wikipedia ta sitá regularmente dor di medionan di komunikashon i akadémikonan ku generalmente ta komenda e pa su distribushon gratis, su editashon i pasombra e ta kubri un rango grandi di tópiko. Editornan ta enkurashá pa mantené un pólisa bou di kua perspektivonan ta sumarisá sin purba di determiná un berdat ophektivo. Pero wikipedia su status komo un referensia sa ta kontroversial. Su naturalesa habri ta duna oportunidat pa vandalismo, eror i opinion.


text:
Subsidio di Salario – Februari 2021
SVb ta anuncia periodo di aplicacion pa subsidio di salario pa februari 2021
SVb ta informa cu desde diahuebs, 18 di februari, 2021 pa 9 ‘or di mainta y te cu diaranson, 24 di februari, 2021 na fin di dia (11:59 PM) por aplica pa subsidio di salario pa luna di februari. Tur dunado di trabou cu ta bin na remarke pa aplica pa subsidio di salario ta ricibi un notificacion di SVb cu informacion importante pa cu e aplicacion.
Pa luna di februari e rekisitonan cu mester cumpli cun’e ta keda mescos:
- E compania a wordo afecta den un forma negativo pa motibo di COVID-19;
- E compania tin un perdida di entrada premira di por lo menos 25% den e luna di e subsidio;
- E compania no ta permiti pa retira empleado pa motibonan socio-economico;
- E compania ta paga e empleado minimal 60% di su salario;
- E compania y tur empleado ta registra na SVb riba 15 di maart 2020;
- E compania ta registra na Departamento di Impuesto y tin un persoonsnummer;
- E compania ta cumpli cu pago di impuesto y primanan social di e luna corespondiente cu a aplica pa subsidio;
- E compania mester aplica pa e subsidio;
- E compania a cumbini cu tur trahado un reduccion di arbeidsomvang cu por varia entre 0% te cu maximal 40%.
Pa por aplica pa subsidio di salario pa luna di februari e dunado di trabou mester a cumpli cu e pago di tur prima y seguro social pa luna di mei 2020 te cu januari, 2021. SVb ta referi aki na e primanan di AZV, AOV/AWW, pensioen general di trahado y ZV/OV. Ta e deber di e dunado di trabou pa paga e primanan aki.
SVb un biaha mas ta pidi tur dunado di trabou pa tuma nan tempo y lesa e notificacion, y especialmente e checklist, bon prome cu bay aplica pa evita cu ta entrega cos robes of incompleto. Despues di a entrega e aplicacion e dunado di trabou no por haci cambio mas.
Tambe ta sumamente importante pa e dunado di trabou verifica y sigura su mes cu e ta entrega su aplicacion door di click ariba Entrega aplicacion. Si e aplicacion keda entrega, e status di e peticion ta bira Entrega. Si e status ta Peticion Nobo, e aplicacion NO a keda entrega.
Pago di subsidio di salario pa luna di februari di parti di SVb pa e dunado di trabou ta wordo ehecuta diariamente segun cu e aplicacion di e compania keda aproba. Dunado di trabou ta responsabel pa verifica cu su cuenta di banco y tur salario di su trahadonan ta corectamente registra na SVb.
NOTA ADICIONAL PA TENE NA CUENTA
SVb ta recorda tur dunado di trabou cu ta indispensabel pa entrega e declaracion di entrada mediante e declaracion di BBO y entrega esaki corectamente pa evita eror den calculacion di e perdida di entrada. Si na momento cu SVb haci e control di e perdida di entrada keda constata cu no a haci declaracion di BBO pa e luna cual a ricibi subsidio di salario, SVb lo tin cu vorder bek e suma completo cu a ricibi na subsidio di salario pa e luna en cuestion.
Bo tin pregunta?
Mail nos Service Center na loonsubsidie@svbaruba.org.
Bo kier lesa mas tocante e programa di Subsidio di Salario?
Por lesa mas akinan: https://www.svbaruba.org/subsidio-di-salario/.


text:
Tag Archives: seguro di malesa
Cuarentena indica pa DVG ta cubri bao AO di SVb
E preocupacion di e comunidad Arubano a crece despues cu den menos di dos dia ora por a tuma nota cu a registra varios caso nobo di COVID 19. SVb tambe a tuma nota di esaki y ta informa nos clientenan y comunidad en general cu actualmente no tin un cuarentena general riba nos isla…. Mas Informacion
Trahado cu ta biaha pa exterior
Entrante 15 di juni 2020 un trahado cu: biaha pa exterior pa un pais caminda tin casonan positivo di Covid-19; y na su regreso wordo obliga pa bay den cuarentena; a base di articulo 7 bao punto 1A di e Ordenansa di Seguro di Malesa lo no tin derecho riba benificio pa malesa durante e… Mas Informacion
SVb bao Maneho di Ocupacion Minimo
Banco di Seguro Social di Aruba SVb ta participa cu en connexion cu prevencion di COVID 19/Coronavirus a adapta su servicio na publico entrante dialuna 16 di maart 2020. Tur nos departamentonan ta traha a base di ocupacion minimo. Unda cu ta posibel ta traha cu cita ademas nos ta sigui duna servicio via telefon… Mas Informacion
SVb y Ocupacion Minimo
SVb ta Adapta su Servicio di Notifica AO
Email cu Resumen Debe y Credito SVb
Diasabra 11 di mei 2019 SVb a cuminsa e proceso pa manda un resumen di debe y credito na tur doño di trabao registra na SVb. Tur doño di trabao di cual SVb tin un email a ricibi (algun) di e documentonan aki: – Cuenta(nan) habri di premie Seguro di Malesa y Accident (ZV/OV); –… Mas Informacion
SVb a Introduci Opleiding tot Arts voor Arbeid en Gezondheid Aruba
Despues di preparacion pa algo mas cu dos aña, Banco di Seguro Social di Aruba SVb ta duna inicio na un proyecto unico pa nos organisacion. Diahuebs 18 di januari 2018 den Aula di Universidad di Aruba a tuma luga e ceremonia cu a duna inicio na e estudio di specialisacion pa dokternan general cu ta trahando na SVb, Opleiding tot Arts voor Arbeid en Gezondheid Aruba (AAGA). E estudio aki a bira posibel danki na e cooperacion di The Netherlands School for Public and Occupational Health (NSPOH).
Desde 2009 e cuerpo medico na SVb a amplia y na 2015 a mira e necesidad atrobe pa ofrece e dokternan pa sigui cu un estudio specialisa. Pa esaki SVb Aruba aserca dr. Harrie Veneman, ex-hefe di e departamento medico na SVb kende actualmente ta traha na NSPOH. Hunto cu dr. Veneman a dicidi di asumi e reto di inverti den esaki y NSPOH di nan banda a desaroya un programa pa un estudio di specialisacion, adapta na e realidad di Aruba, garantisando e calidad pa cual NSPOH ta conoci p’e.
SVb ta encarga cu dos ley hopi importante pa trahadonan den sector priva. Esaki nan ta e leynan di seguro di malesa y seguro di accidente di trabao. E leynan aki ta otorga un trahador segura e derecho riba compensacion di su sueldo den caso di malesa of accidente di trabao. Esaki ta trece cune cu SVb mester determina si e trahador segura tin un malesa of a sufre un accidente di trabao cu ta strobe di haci su trabao. E staf medico di SVb ta e unico profesionalnan autorisa pa e dos leynan pa determina si un persona tin derecho of no riba compensacion y pa cuanto tempo. Actualmente e staf medico aki ta forma pa dokternan general, dokternan di seguro y dokternan di empresa. E ultimo dosnan aki ta dokternan specialisa. Cu inicio di e specialisacion aki SVb ta brinda henter su staf medico e oportunidad pa specialisa nan mes den e campo di medicina social, e ramo di medicina cu ta studia e relacion entre salud y trabao.
Despues di un periodo largo di preparacion, unda dr. Ron Bieze, hefe di departamento di Labor y Salud na SVb, a hunga un papel importante, na augustus aña pasa e programa a keda aproba pa gerencia di NSPOH y na september SVb a firma e contract cu NSPOH. Asina cu orguyo SVb a presenta e grupo di dokter cu lo specialisa, kendenan ta dr. Christian Mejia, dr. Flavia Pinedo, dr. Miguel Genser, dr. Myron Genser y dr. Melissa de Cuba y ta desea nan hopi exito den nan studio. Pa SVb e estudio aki ta sumamente importante y ta ancra e base pa futuro programanan cu lo ofrece na nos dokternan di SVb.
SVb cu Maneho di Boet Administrativo
Awe SVb a publica mas detayadamente riba su maneho di e Boet Administrativo, cual ta pa enfrenta e problemanan rond inscripcion di trahado y incumplimento di pagonan di prima pa doño di trabao. Por lesa mas tocante e maneho aki riba nos pagina tocante Boet Administrativo: /dono-di-trabao/maneho-di-boet-administrativo/. E texto completo di e Maneho di Boet… Mas Informacion
Fechanan Pago di Compensacion pa Malesa y Accidente Segun Peticion
Luna cu entrega peticion Dia di pago Januari 2017 6 februari 2017 Februari 2017 6 maart 2017 Maart 2017 5 april 2017 April 2017 5 mei 2017 Mei 2017 5 juni 2017 Juni 2017 5 juli 2017 Juli 2017 4 augustus 2017 Augustus 2017 5 september 2017 September 2017 5 oktober 2017 Oktober 2017 6… Mas Informacion
Coriente a bay na SVb: no por ricibi notificacion di AO mediante telefon
Debi na fayo di coriente no ta posibel awo pa notifica AO na SVb mediante nos telefon 527-2782. Ta posibel pa notifica AO solamente mediante nos formulario riba nos website entre 7’or cu 10’or di mainta: /form-notifica-ao/. Diadomingo mainta por haci uzo di nos liñanan di telefon atrobe na 527-2782. Nos ta ofrece nos disculpa… Mas Informacion


text:
Inscripcion online pa Landsexamen 2021
Examenbureau di Departamento di Enseñansa Aruba (DEA) ta informa cu inscripcion pa landsexamen MAVO, HAVO, VWO 2021 ta tuma lugar den e periodo di 1 di september pa 30 di september 2020.
Landsexamen Web Portal
E aña aki, den cuadro di mehoracion di servicio, a digitalisa henter e proceso di inscripcion: Entrante 1 di september 2020 inscripcion pa Landsexamen ta bay online, a traves di e Landsexamen Web Portal. Aki tur persona cu kier participa na Landsexamen mester yena e formulario di inscripcion digital y upload tur e documentonan rekeri, manera p.e. certificado, diploma, listanan di cifra obteni cu firma oficial y copia di un extracto di registro di Censo di Aruba.
E Landsexamen Web Portal y tur informacion necesario ta accesibel a traves di e website Enseñansa Aruba ea.aw.
Ta urgi un y tur pa por fabor lesa tur informacion, incluso e “Informatiebrochure Landsexamen” prome cu yena e formulario di inscripcion online.
Candidatonan cu ta cumpli cu tur regla di inscripcion y a pasa e “screening” despues ta wordo notifica pa entrega un copia di e recibo di pago di por lo menos 1 materia (vak) door di upload esaki tambe den e Landsexamen Web Portal. Si no entrega tur documento necesario of si e inscripcion drenta despues di dia 30 di september 2020, ya no por procesa e inscripcion.
Unda riba e website mi por haya informacion di Landsexamen?
Den e alfabet menu riba e pagina principal (homepage) mester busca Landsexamen, bou di letter L.
Info / Contact
Pa mas informacion busca den e alfabet menu riba e pagina principal:
Pa pregunta por tuma contacto cu:Scroll To Top


text:
WILLEMSTAD – Diesdos kámara repartí den Punda ta vigilá bishitantenan di siudat. Ke-chi Chang di Curaçao Surveillance Services ya ta trahando pa dies aña riba un sistema di siguridat den sentro di siudat i su plan ta tumando dia pa dia mas forma.
Ku e imágennan di e kámaranan, téknikamente mirá kaba lo por kohe ‘malechornan’. “Nos tambe por i tin mag di usa nan”, asina bosero di Ministerio Públiko Norman Serphos ta konta. Turista òf hende lokal ku ta bishitá Punda no ta wòrdu poné na altura di e kámaranan.
Elisa Koek ta papia ku Norman Serphos
Un pareha merikano ku ta ku fakansi na Kòrsou no ta haña esaki ningun problema. “Mi no a ferwagt nada otro”, e dama di 38 aña ta bisa. “Na lugánan drùk kaminda tin hopi pakus i establesimentu di horeca, esaki ta masha normal. Pa loke ta trata konsepto merikano esaki si ta en todo kaso.”
Nada di skonde
Tambe un grupo di hóben di Kòrsou ta positivo tokante e kámaranan.”Mi no tin nada di skonde”, asina un mucha hòmber di diesnuebe aña ta bisa, miéntras e ta kita demostrativamente su kamisa den direkshon di e kámara fiktisio. “Nan por mira trankil loke nos ta hasiendo, solamente mi ta spera ku mi mama no ta mira.” Su amiga di diesocho aña ta kontentu ku e kámaranan. “Mi ta sinti mi mas seif pa kana rònt anochi, awor ku mi sa ku tin kámara kologá.”
Un dama mas bieu ku ta kumprando kos, ta haña ku mester mustra klaramente kaminda e kámaranan ta kologá. “Mi ta kontentu ku e desaroyo, pero ora e kámaranan ta ser usá di bèrdat lo mester informá nos di esei. Di otro forma mi ta haña un sentimentu straño, manera ku lo tin otro intenshonsu tras.”
Seguridat
Serphos ta mira e kámaranan komo un desaroyo positivo. “Na Amsterdam, Rotterdam òf New York ya pa añanan ta filmando hende den siudat pa oumentá seguridat. Nos ta traha na MP tambe ya pa basta tempu ku imágen: mira e asesinato riba Helmin Wiels òf e asesinato dòbel riba e pareha chines. Tur kaminda ei banda nos a pidi pa manda imágen i mayoria bes nos ta haña tambe.”
PAIS ta e partido polítiko ku anteriormente a hasi pregunta tokante protekshon di privasidat riba e isla. Segun kolaboradó di frakshon Nathalie Samson-Coffie e kámaranan no tin nada di haber ku protekshon di seguridat. “E lei di privasidat ta drei rondó di derechi penal. Asuntu manera kámara ta pará den kódigo di derechi penal.” Samson-Coffie sí ta asombrá ku ya e kámaranan ta den sentro di siudat. “Según e kódigo hende lo mester keda atvertí i esaki no ta e kaso. PAIS sigur no ta kontra kámara, pero mester regla esaki na e manera korekto.”
Number di outo
E diesdos kámaranan den Punda ainda no ta graba 24 ora pa dia. Si ta na Chang finalmente esaki si lo mester bai sosodé. “Nos ta den pleno kombersashon ku gobièrnu. Ofisialmente nos no a kuminsá ainda ku nada.” Kuantu e kámaranan ta graba ta un sekretu ku e ta tene pa su mes. “Mi no ke duna atrakadónan chèns pa kalkulá kuantu tempu nan lo por tin. Loke sí mi por bisa ta ku tabatin bastante tempu pa haña imagen di e resiente atrakadónan di Freeport Jewelers. Ademas e kámaranan ta señalá i registrá plachi di number di outo. ”
Outor Elisa Koek


text:
Bo tin algun pregunta? Klek riba e siguiente link.Tuma kontakto >
Publiká riba 3 August 2016
Disponibel na hulandes tambe
Willemstad- Minister di Finansa Dr. Jose Jardim tin vários proposishon di lei den preparashon òf den tratamentu ku netamente mester stimulá desaroyonan sosial ekonómiko. Aki un bista di algun di nan i nan status.
E proposishon di e Ordenansa ku ta atendé ku Fasilidatnan sentro di siudat a bai Staten. Den e proposishon di e Ordenansa aki tin proposishon pa diferente fasilidat fiskal ku mester duna un impulso positivo na desaroyo ekonómiko di nos siudat históriko (manera stipulá pa UNESCO) i tambe na doñonan di monumentonan, mirando e balor kultural di e edifisionan aki.
Staten den un reunion di Komishon Sentral a trata tambe e proposishon di e Ordenansa pa kambio di tarifa riba derecho di importashon riba artíkulonan deportivo, médiko, edukativo i artíkulonan pa kombatí pobresa. Aworaki ta wardando riba e tratamentu di esaki den un reunion públiko di Staten.
Via e proposishon di e Ordenansa Tax Holiday ta simplifiká e forma pa hasi petishon pa e fasilidatnan aki. Na mes momentu ta stimulá e fundeshi makroekonómiko di Kòrsou i ta ampli’é dor di apuntá algun sektor komo prioridat. Aworaki ta wardando riba e tratamentu di esaki den un reunion públiko di Staten.
E proposishon di e Ordenansa optimalisashon di organisashonnan liá na gobièrnu ta destiná pa introdusí normanan general obligatorio pa por mehorá posishon finansiero di e entidatnan liá na gobièrnu.
E situashon finansiero di organisashonnan liá na gobièrnu ta un punto di prekupashon. E ta forma un rísiko pa e situashon finansiero di gobièrnu i tin efekto negativo riba e servisio na komunidat, e kosto di e servisio òf produkto i riba e klima di invershon.
Gobièrnu pa e motibu aki tin intenshon di bin ku un kuadro normativo dirigí riba:
Tin tambe na e momentu aki kambionan den preparashon di e Onroerendezaakbelasting (OZB) kaminda ku lo no pone ‘aanslagen’ riba terenonan ku a konstruí riba nan kaba ku un balor maksimo di Naf. 75.000 kaminda ku antes esaki tabata pa un balor di maksimo Naf 25.000. Den e kambio a inkluí tambe e posibilidat pa paga e impuesto aki den 4 término. E ordenansa aki ta na SER pa risibi konseho.
Por último ta bon menshona e proposishon di e Ordenansaku ta rigi e asina yama Effectenbemiddelaars en vermogensbeheerders. E proposishon aki tin komo meta prinsipal introdusí un régimen di supervishon pa mediadónan den e tráfiko di papelnan di balor (effecten) i manehadónan di kapital afin ku e funshonamentu di e merkado finansiero, inkluso e merkado di kapital, ta mehorá. Na mes momentu ta protehá e invershonista di rísikonan riba e merkado i tambe pa kuadra mas ku e merkado Oropeo. Aworaki ta wardando riba e tratamentu di esaki tambe den un reunion públiko di Staten.


text:
Oranjestad, 4 December, 2020 – Den e dianan aki tin hopi Arubiano/residente cu ta bolbiendo di exterior y ta haya nan mes den e situacion cu nan mester haci e test di Covid-19 na Aeropuerto. Algun pasahero local cu a bolbe no a gusta esaki of no ta acuerdo. Por medio di e comunicado aki Covid Crisis Team di Gobierno ta desea di informa cu tur ciudadano cu ta biba na Aruba, sea Arubiano of residente cu biaha pa exterior, sea pa vacacion, trabao, salud of cualkier otro motibo, na momento cu bo bolbe Aruba mester haci e Covid PCR test na Aeropuerto. Pues no tin excepcion, sea bo ta turista of local. E virus tampoco ta haci distincion cua nacionalidad e ta infecta, tur hende e ta infecta.
Na momento cu un persona haya su resultado y e ta positivo, e mester isola su mes y tuma contacto cu su docter di cas. Si bo test sali negativo, ta consehabel pa toch keda cas pa algun dia pa observa di por si acaso bo tin sintoma cu ta mainifesta, asina bo ta proteha e famia na cas y otronan na trabao of unda cu bo bay. E sintomanan por ta; keintura, tosamento, sinti curpa cansa, dolor di cabes, dolor di curpa (musculonan), diarea, dificultad pa hala rosea of rosea cortico, perdida di holor of smaak. Si bo a sinti algun di e sintomanan aki, isola bo mes na cas y tuma contacto cu bo docter di cas y tambe informa bo famia y amistadnan. Pa loke ta esnan cu ta bin pa keda na casnan di famia of amigo, si nan test sali negativo, ta consehabel pa nan tambe keda algun dia na cas pa observa si tin sintoma ta manifesta. Ta sugeri pa evita mobilisa bo mes di biaha, di come na mesa hunto cu e famia durante promer dianan y tambe sinta combersa den grupo na cas sin tapaboca. Practica e reglanan di higiena y distancia social pa asina bo proteha e mesun famia cu bo a bay ceda serca nan. Ta hunto y actuando cu responsabilidad y disciplina nos ta vence e pandemia aki di Covid-19.


text:
ORANJESTAD – Entre e diferente tarea cu e pone pa haci durante e bishita cortico na St. Maarten, Prome Minister Mike Eman no kier a keda sin pasa cerca e marinonan di Arumil. Premier Eman a verifica personalmente cu nan ta den bon condicion, pero tambe a transmiti e danki enorme cu ta bin di parti di pueblo di Aruba y St. Maarten pa e trabou cu nan ta haciendo. “Tur dia, nos no por caba di bisa con orguyoso nos ta di nos mariniers local. Nos a mira cu nan ta traha cu hopi dedicacion,” asina Eman a bisa, compartiendo e elogio ey cu Polis y miembronan di Cruz Cora di Aruba cu tambe ta aya.
Mescos cu tabata e caso algun aña atras, na e teremoto di Haiti, Defensa Hulandes ta integra Arumil den e esfuerzonan y esaki a duna bon resultado y elogio pa nos hendenan. For di prome cu e horcan a yega, Aruba ta trahando cu nos rumannan den Reino y nan peticion pa ayudo. Cu aprobacion di Hulada a traslada un grupo di Arumil net prome cu horcan Irma a yega y asina nan tabatey for di prome instante pa yuda den e recuperacion. Tambe ta inclui seguridad, cu ta conoci tabata un reto den e prome oranan despues di e horcan, yuda distribui alimento y articulo na esnan den necesidad y e trabounan di limpieza.
Durante e bishita, Prome Minister Mike Eman a topa cu Jeremiah Dijkhoff kende tabata yegando for di patruyahe. E ta na St. Maarten for di dialuna siman pasa y a experiencia e horcan hunto cu ciudadanonan den un shelter. Apesar di momentonan horibel, nan a logra yuda otronan. Inmediatemente despues e trabou a cuminsa y Dijkhoff a splica cu “Awo ta hopi mas trankil, caya ta mas trankil, menos hortamento cu eseynan tambe.”
Jean Marc Trimon di su banda a splica cu hendenan ta basta contento cu nan t’ey pa yudanan dor cu ta papia Papiamento y ta aprecia cu por comunica miho asina. “E ciudadanonan cu ta biba akinan mes na St. Maarten ta aprecia masha hopi cu nos a bin yudanan. Ora nos ta para na roadblock nan ta gradici nos, bisa nos hopi danki paso nan ta den temponan dificil.”
Nan tur ta kedando na un hotel, pero nan situacion ta leu di ta luhoso manera Trimon ta splica. Nan ta haya un racion di cuminda pa 24 ora cu ta inclui bleki di tuna y crackers. E luga no tin coriente ni tampoco awa y ta usa boter di awa pa bebe y cushina. Nan tabata kedando prome na un scol, pero mester a sali pa trabounan wordo haci y purba restablece les pa e muchanan. Ora di bishita di Prome Minister, Trimon a caba di yega e dia prome for di su warda na Prison caminda mester cuida pasobra horcan a basha un di e murayanan di e prison abou.
Otro integrante di Arumil cu Prome Minister Mike Eman a haya chens di topa y combersa cune ta Reinier Corvacho. E ta un Corporaal cu a splica con e grupo di Arumil a wordo reparti entre e tareanan mas importante manera proteccion di prison, na aeropuerto, di nan sede mes y tambe pa Su Mahestad Rey Alexander ora cu el a bishita algun dia atras. “E patruyanan ta core constant y ta 2 pa 4 ora riba caya, despues ta bin aden pa rust 4 pa 6 ora y otro grupo ta bolbe subi caya; asina ta keda rouleer pa tin un descanso y pa nan por ta cla ora di accion.”
Esnan di Arumil a haya oportunidad pa contacta nan famia na Aruba, cual a haci tanto nan como e famia mas trankil. Asina mes, nan ta admiti cu esey no ta e parti di mas importante. “Nos sa pakico nos ta akinan, cu nos tey pa yuda. Nos no tin un dia specifico pero nos tin den nos cabes cu nos lo tey pa un periodo largo pa yuda,” asina e Corporaal a finalisa bisando.
Consciente di e trabou importante cu nan ta haci na momento dificil asina, pero tambe pa e interes den nan capacidadnan regularmente, Gobierno di Aruba ta trahando pa sincronisa e fase ora cu nan tempo den Arumil ta caba, pa asina e soldatnan aki por adkiri un funcion importante den cual por sigui sirbi pueblo di Aruba y unda cu tin mester.


text:
Kralendijk – For di 4 di ougùstùs 2021 tur biahero for di Boneiru pa Aruba ta obligá pa hasi un tèst di PCR. For di e fecha ei Boneiru ta ofisialmente un pais di riesgo haltu pa Aruba. Biaheronan for di Boneiru por hasi e tèst di PCR promé ku salida òf na yegada na Aruba. Biaheronan for di Aruba ku ta bini Boneiru i ku ta kompletamente bakuná por lo pronto no ta obligá pa hasi e tèst di PCR.
Habitantenan di Boneiru i Kòrsou ku ta kompletamente bakuná por lo pronto por biaha ku nan prueba di bakunashon entre e dos islanan akí sin un tèst di PCR. For di 3 di ougùstùs 2021 Kòrsou a pone Boneiru riba e lista di pais di riesgo haltu. Habitantenan di Boneiru ku ta kompletamente bakuná te ainda por biaha pa Kòrsou sin tèst di PCR. Aunke ku nos isla ta un pais di riesgo haltu pa Kòrsou.
Aruba a pone no solamente Boneiru, pero Kòrsou tambe riba e lista di pais ku riesgo haltu pa motibu di e kantidat di kontagio na e islanan akí. Esaki ta nifiká ku no tin bùbel mas entre e tres islanan ABC. Den e bùbel akí habitantenan di e islanan ABC por a biaha ku nan prueba di bakunashon sin un tèst di PCR entre e tres islanan akí. Na e momentu akí solamente entre Boneiru i Kòrsou tin un bùbel.


text:
KRALENDIJK – Suidadano Arthur Sealy den un komunikado pa prensa ta bisa: mi ta ripará ku na Bonaire no tin diskushon riba e tópiko; kiko ta bai pasa despues di Coronavirùs. E palabra mágiko a bira “normal nobo” pero kiko e ta, niun hende no sa. Un kos ta sigur Covid-19 a inisiá un guera sosial unda e distansia sosial ta bai bira mas grandi entre élite ku tin trabou i salario gordo i e masa ku ta bai konosé desempleo i mas pobresa.
Turismo no ta bai keda e úniko pilá di Bonaire su ekonomia. Hotèl, taksista, restorant, kompanianan di buseo, tienda di souvenir, marshe den Parke Wilhelmina ta bai konosé ménos entrada ku konsekuensia; retirá trahadó i asta dal porta di nigoshi sera. Masterplannan manera: Destinashon blou, Turismo, Akuerdo atministrativo mester di un revishon.
Sentral den e era nobo gobernantenan tin ku kambia di pensamentu i laga arogansia i set pa poder un banda. Tin ehèmpel di esaki. Den reunion di Konseho Insular di 14 di mei 2020, diputadonan no tabata di akuerdo pa tene nan mes na e tempu palabra i unu asta a mustra den e direkshon ku e no ta bini Konseho Insular mas pa duna kuenta i rason.Diputado Tjin Asjoe a demostrá ku tur e kursonan di liderazgo ku su partido a organisá tabata un frakaso.Konseho Insular, apesar ku tin tres frakshon ku diferente ideologia, ta pa kontrolá Kolegio Ehekutivo i no por aseptá e manera grosero di e diputadonan. Esaki no tin nada di aber ku ideologia polítiko, ta un bòfta den den kara di nan doño di trabou. Konseho Insular, si e ta respetá su mes, tin e obligashon pa kuestioná den un reunion públiko e aktitut bochornoso di e diputadonan. Pa evitá un konfrontashon ku Konseho Insular diputadonan tin e obligashon pa públikamente pidi pueblo despensa. Den e era nobo mester di lidernan ku vishon, teniendo kuenta ku konsekuensianan di Covid-19.
Awor ta momentu pa enfatisá; enseñansa, agrikultura, kultura, salubridat públiko i desensia. Komo historiadó mi no tin solushon pa un problema médiko, pero por tene un spil dilanti di komunidat i hasi pregunta kritiko pa nos realisá ku faktornan sosioekonómiko, polítikoi konvikshon kultural ta di gran importansia den e guera kontra un pandemia. Esaki mi ke laga pueblo di Bonaire mira.
Arthur sealy .


text:
Busca Palabra
Encuesta
Download
Proyecto Scol Multilingual
Festival di Buki pa Mucha 2020
Oranjestad – Biblioteca Nacional Aruba (BNA) ta organisa Festival di Buki pa Mucha. Un proyecto anual pa stimula lesamento cerca tur mucha den comunidad. E tema di e festival 2020 ta ‘Historia’ cu e lema ‘Tempo di mi tempo’.
Biblioteca Nacional Aruba ta organisa e festival aki pa stimula mucha pa lesa y lanta nan interes pa storia y tambe pa tur tipo di topico. Lesamento ta enrikece e imaginacion, dominio di idioma y tin hopi mas beneficio.
Durante Festival di Buki pa Mucha 2020 e atencion ta bay riba storia y informacion historico, e muchanan por bay bek den pasado pa descubri e mundo di antes.
E aña aki e festival ta bay ta un poco diferente. E aña aki e festival ta den un forma nobo digital. Actualmente diferente presentacion ta wordo graba den Studio di biblioteca. Esaki pasobra bishita na scol ta poco limita. Den Studio di biblioteca ta prepara e presentacion di autor di buki pa mucha y tambe ilustrador.
E Festival di Buki pa Mucha ta tuma lugar den e prome siman di november: dia 30 di october pa dia 6 di november 2020. Mas cu 60 scol ta participa na e actividadnan online.
Apertura di e festival lo ta via Aruba.tv (Canal 49), diabierna dia 30 di oktober pa 7or.
Buki Special
Biblioteca a laga produci un buki special pa e siman cohuntamente cu Levendig Uitgeverij na Hulanda. Esaki ta un compilacion di storia. Scolnan participante ta haya e buki gratis. E buki a keda bunita ilustra pa e conocido artista visual, Elvis Tromp. Elvis a keda inspira pa e tema ‘Historia’ y a pinta un ilustracion pa cada storia. Elvis ta prepara un presentacion pa duna muchanan e sabor di pintamento. Riba website di biblioteca por lesa mas di Elvis Tromp. Un di e ilustracionnan di Elvis a bira logo pa e festival. Claro cu tin un cantica pa e festival canta pa Ambar Silva, Ces Sy y Ryah Sy, titula ‘Lesa y lo bo wak’. Musica a keda produci pa Mario Chow, Sergio Silva y Jeremy Bonarriba, letra ta di Sergio Silva y Arreglo musical ta di Jeremy Bonarriba. E grabacion y mezcla a wordo haci den Sunny Ray Studio.
Autor y ilustrador
Escritornan cu ta parti di e festival 2020 ta: Jeroen Hoogerwerf, Evelien van Dort y Lizzy van Pelt.
For di Corsou biblioteca a invita Tio Ali (Alvin Inecia) y Mercee Doran y di Boneiro ta spera Monica Clarinda.
E grupo di Aruba mes ta consisti di e talentonan creativo: Richard Dabian, Liliana Erasmus, Robert Reeberg, Benjamin Romero y Elvis Tromp como ilustrador. Esaki ta un grupo di profesional riba tereno di conta storia, skirbi storia pa mucha y ilustra storia. Riba biblioteca su website por haya informacion di tur escritor participante y tambe di ilustrador Elvis Tromp. Scolnan participante ta haya e informacion tocante tur escritor di buki pa mucha den nan pakete.
Tayer pa docente
E interes pa e festival semper ta grandi di parti di e scolnan na Aruba. Pa entusiasma y inspira docentenan, biblioteca ta prepara un tayer. Esaki lo bay online. Durante e tayer docentenan ta haya guia con pa traha cu e tema y hopi tips di buki cu por lesa pa e muchanan den klas. Cu e lema ‘Tempo di mi tempo…’ biblioteca ta kick-off e promocion pa su Festival di Buki pa Mucha 2020.
Info / Contact
Biblioteca Nacional Aruba (BNA)
Scroll To Top


text:
WILLEMSTAD – Inspirá pa e ‘nesesidat pa skol spesífiko pa mucha ku afektashon di spektro di outismo (ASS, Autisme Spectrum Stoornissen)’, mayornan a lanta e promé skol pa alumnonan ASS na Kòrsou.
Donna van der Dijs ta ko-fundadó di e skol i e ta mama di Sofia ku tin outismo. “Pa kada alumno nos ta traha un plan di enseñansa individual, pa asina nan haña enseñansa spesialisá i e atenshon adekuá.”
Uniue Learning Center ainda ta un skol privá. E espektativa ta ku den futuro e skol lo haña supsidio di gobièrnu. Esaki mester hasi posibel pa yu di mayor ku no por paga e plaka di skol mensual di míles di florin, tambe haña lugá.
Aktualmente tin ocho alumno na e skol. “Segun sifra na merka un den 67 mucha ta outista. Esaki ta konta pa Kòrsou tambe”, Alexandra Stolz, supdirektor di e skol ta bisa.
“Nos ta kere, i tin prueba tambe, ku hopi outista por partisipá na un skol regular”, Stols ta bisa. “Tin mucha ku ta keda atras, pero nan mayornan no tin otro opshon. Ademas tin e grupo di mayor ku ta ninga di aseptá ku nan yu ta outista, i nan no ke kita nan di skol regular.”
Segun Stolz tin mayor tambe ku no sa ku algu na nan yu ta diferente i no ta realisá ku e muchanan aki mihó por bai un skol spesial.
Gastu
E lantamentu di Unique Learning Center Curaçao, loke a kosta mas ku shen mil florin, pa un gran parti su finansiamentu ta bini di e instansha di kuido Savaanhuis. Banda di esaki donashonnan di diferente kompania lokal i instansha a kontribuí na e realisashon di e proyekto.
E Asosiashon di mayor ta kontentu ku e lantamentu di e skol nobo. E asosiashon for di prinsipio a kontribuí na e proyekto, Vinod Diswani, presidente di e asosiashon ta konta.
‘Stepping Stone’
“E mester a bini masha dia, ma nos ta konsider’é un stepping stone, Daswani ta bisa. Ta e aspekto finansiero ta prekupá Diswani ainda. Pa motibu di falta di sufisiente medio finansiero, tin mucha outista ku ta bini na remarke ku no por haña lugá na e skol ainda.
Segun un estimashon di Daswani tin mas ku tresshen outista na Kòrsou. Nan ta partí riba diferente skol i instansha. No ta tur ora nan ta resultá na e lugá kaminda nan por haña e enseñansa adekuá: “si por a pone mayoria di e muchanan outista na e skol aki, e gastunan lo baha i e plaka di skol lo bira pagabel”, Daswani ta pensa.
Enseñansa adekuá
Daswani ta spera ku e skol lo keda risibí e atenshon nesesario di gobièrnu. Ta tarea di gobièrnu porfin di pèrkurá pa enseñansa adekuá pa tur mucha den komunidat.” Komo sosten e asosiashon ta manda informashon tokante e skol pa e mayornan ku por tin benefisio di esaki.


text: Diasabra mainta a drenta informe di un accidente den bario di Hato na Pitastraat, aki un auto lo a drenta un cura di cas y a bandona e sitio. Mesora a dirigi polis di trafico na e sitio. Na yegada di polis na e sitio enberdad a encontra cura di un cas den Pitastraat kibra parecido di un impacto di un vehiculo. Parce cu e yobida cortiko di marduga a pone cu e camindanan ta slip cu por ta e causa di e accidente aki. Polis di trafico a tuma tur informashon na e sitio pa asina por investiga cual vehiculo lo a causa e danjo aki.


text:
Gabinete Wever-Croes Minister Ursell Arends: ๐๐ป ๐ฐ๐ผ๐ป๐ฒ๐ ๐ถ๐ผ๐ป ๐ฐ๐ ๐๐ถ๐ฎ ๐๐ป๐๐ฒ๐ฟ๐ป๐ฎ๐ฐ๐ถ๐ผ๐ป๐ฎ๐น ๐ฑ๐ถ ๐๐ฑ๐๐น๐๐ผ ๐ ๐ฎ๐๐ผ๐ฟ, ๐๐ข๐๐๐๐ฅ๐ก๐ข ๐ ๐๐๐๐ฅ๐๐ง๐ ๐๐จ๐ก๐ ๐๐ ๐ข๐๐ง๐ข๐๐๐ฅ ๐๐ข๐ ๐ข ๐๐จ๐ก๐ ๐๐ ๐๐๐จ๐๐ง๐ข๐ก๐๐ก ๐ ๐๐ฌ๐ข๐ฅ.
Gabinete Wever-Croes
Minister Ursell Arends:
๐๐ป ๐ฐ๐ผ๐ป๐ฒ๐ ๐ถ๐ผ๐ป ๐ฐ๐ ๐๐ถ๐ฎ ๐๐ป๐๐ฒ๐ฟ๐ป๐ฎ๐ฐ๐ถ๐ผ๐ป๐ฎ๐น ๐ฑ๐ถ ๐๐ฑ๐๐น๐๐ผ ๐ ๐ฎ๐๐ผ๐ฟ,
๐๐ข๐๐๐๐ฅ๐ก๐ข ๐ ๐๐๐๐ฅ๐๐ง๐ ๐๐จ๐ก๐ ๐๐ ๐ข๐๐ง๐ข๐๐๐ฅ ๐๐ข๐ ๐ข ๐๐จ๐ก๐ ๐๐ ๐๐๐จ๐๐ง๐ข๐ก๐๐ก ๐ ๐๐ฌ๐ข๐ฅ.
Den nomber di Gabinete Wever-Croes II y Minister di Asuntonan di Adulto Mayor, Minister Ursell Arends diamars atardi a anuncia cu Gobierno di Aruba ta decreta luna di October como luna di Adultonan Mayor. Dia prome di October, ta Dia Internacional di Adultonan Mayor y cu e decreto aki, Aruba lo celebra esaki durante henter luna di October.
โDen e proximo 4 aรฑanan, Ministerio di Adultonan Mayor lo traha duro pa asina duna e mas di 25 mil Adulto Mayor den nos comunidad pa garantisa un miho calidad di bida y sigui traha den bon cooperacion cu tur instancia cu ya caba ta trahando den e veld pa logra e meta akiโ, Minister Arends a enfatisa.
Minister Arends a remarca cu e decision aki sigur ta un honor tambe na tur instancia y fundacion cu ya caba ta haciendo e trabou pa garantisa bon cuido y trato pa nos Adultonan Mayor. Pa cu esaki, Minister Arends ta felicita y alabes duna danki na cada un di e instancianan y fundacionnan aki y cada persona cu ta traha duro pa e Adulto Mayor. Pabien tambe na tur nos Adultonan Mayor y danki pa ta esnan cu a yuda construi nos pais.
โBan celebra hunto den e luna nos dilanti dedica na nos Adultonan Mayor y duna nan e amor y tempo cu nan merece. Aruba ta di nos tur y nos Adultonan Mayor por conta cu Gabinete Wever-Croes II y e ministerio cu ta bou mi encargo lo traha duro na bienestar di cada un di bosoโ, Minister Ursell Arends a expresa.


text:
Oranjestad – Ultimo dianan tin bastante descusion tocante e hehco cu ta na Aruba so prijs di coriente ta aumenta, mientras prijs di crudo ta bahando.
E compania di energia WEB na Parlamento a declara cu lo no sigi cu hedging, pero awor ta resulta cu asina mes nan a sigi riba instruccion di gobierno.
A consequencia di tal, prijs di crudo por baha yega te 0.00 mes, pero na Aruba e prijs di coriente ta aumenta, pasobra e gobierno aki no sa unda su cara ta para riba tereno di energia.
Mike Eman a hasi di e maneho energetico un farsa total, el’a compromete tur e directornan pa nan ta su marioneta, y laga e briya cu su maneho “green”. Tur e medidanan y maneho encamina tempo di Gobierno di MEP, dirigi pa baha prijs di coriente, nan a benta afo, pa asina por organisa cantidad di conferencia “green”, y gasta miyones y miyones na Al Gore, Wubbo Ockels dfm y Richard Branson. Tur e riconan ey ta sigi bira mas rico, y e pueblo di Aruba ta sigi bira mas poder. Mike Eman, cu esaki, a demostra un biaha mas cu e no sa goberna.
SOLUCION: HYDRO ENERGIA
E solucion mas y mas ta mustra riba hydro-energia, un tema cu awor hasta den reunionnan di Parlatino ta wordo discuti y stimula. Hidro-energia ta e UNICO forma pa baha prijs di awa y coriente. Ta trata aki di e proposicion cu MEP a bin cun’e mas di un anja caba, den cual atravez di un hydro cable, ta transporta energia procedente di Colombia, bou di awa, te na WEB, y asina por suministra henter nos isla di energia barata y limpi! Mike Eman a hasi tur lo posible pa ridiculisa e concepto aki, pero en bista cu henter Caribe ta contemplando e forma di energia aki, awor Eman ta esun cu ta mustra su propio ridicules. Eman ta un persona egoista, cu no ta importa cu pueblo ta sufri. Pa Eman, yena su propio saco, y yena saco di su amigitonan ta mas importante, mientras tanto pueblo ta paga prijs di coriente mas halto.


text:
E cantidad di mortonan na Alemania a subi te cu 103, segun prensa di e pais a publica awe. Un...Read more
Famia y su partner a informa awe lo siguiente” “Peter a lucha te na final, pero no por a logra...Read more
E calor sofocante ta brasando e parti west di Merca na momento cu fin di siman a yega. E condicionnan...Read more
Informacion publica na Hulanda ta mustra cu un di e personanan deteni den investigacion riba tiramento di periodista Peter de...Read more
Presidente di Haiti, Jovenel Moïse, a wordo tira mata rond di 1’or di marduga na su cas priva, asina prome...Read more
E reportero di temanan di crimen Peter de Vries a wordo tira awe riba Lange Leidsedwarsstraat na Amsterdam. Autoridadnan a...Read more
Cu tres morto riba su lomba tormenta tropical Elsa, cu tabata e prome horcan di e temporada Atlantico, awe mainta...Read more
Un ola di calor sin precedente cu ta sutado costa west di Canada y Merca e dianan, a presenta temperaturanan...Read more
Gobierno di Sur Africa ta studiando e posibilidad di permiti hende muhenan tin varios casa, un proposicion cu a causa...Read more
Joran van der Sloot ta bek na e sitio yama “fierno na mundo”. Hunto cu cuatro otro prisonero el a...Read more
Diadomingo autoridadnan a anuncia c unan a haya cuatro curpa entre e ruinanan di e condominium Champlain Towers South. Esaki...Read more
Al menos un persona a perde su bida y 35 persona rescata di un toren di condominium di 12 piso...Read more
Un di e vacunanan Cubano, Abdala, tin un eficiencia di 92.28% pa protege personanan contra e coronavirus nobo, asina fuentenan...Read more
Presidente di Filipinas a menasa di ordena detencion di Filipinonan cu ta nenga di vacuna nan mes contra COVID-19 y...Read more
Awe ta straño pa topa un persona na Brasil cu no a perde un ser keri a causa di Covid-19,...Read more
Departamento di Salud di Puerto Rico a confirma ayera deteccion, riba e isla, di e variante B.1.617.2 di coronavirus...Read more
Ta existi peligro cu e recordnan historico di temperaturanan halto lo wordo kibra e siman aki. Tin un ola di...Read more
E variante delta di coronavirus, identifica pa prome bes na India, y considera como “preocupante” door di Organisacion Mundial di...Read more
Diasabra a haci vindishi di un ticket pa bay espacio hunto cu Jeff Bezos. Un biahe suborbital di 11 minuut....Read more
Kopenhagen - E hungado di Dinamarca y alaves ex hungado di Ajax Christian Eriksen ta trompica y sak den otro...Read more


text:
Reduccion temporario di interes y posponemento di pago di hipoteca
Yudansa pa e clientenan cu un hipoteca di APFA
Tur participante di APFA a wordo impacta door di e coronacrisis y hopi tin perdida di entrada. E fondo ta yuda su participantenan cu tin un fiansa hipotecario cerca APFA door di brinda e posibilidad pa posponemento di pago. E posponemento aki por wordo duna pa 3 of 6 luna of e e resto di e periodo di 2020.
No ta tur cliente di hipoteca ta wordo yuda door di e posponemento di pago menciona, por ehempel pa motibo cu e entrada a baha solamente parcialmente. Pa e motibo aki APFA ta duna su clientenan di hipoteca desde mei te december di e aña aki un reduccion temporario di 50% riba e gastonan di interes. E reduccion di interes lo wordo duna na e clientenan cu ta cumpliendo cu nan pago di hipoteca via un restitucion mensual di e reduccion aki. E clientenan cu ta desea di ricibi e restitucion aki por download e formulario y entrega esaki via e-mail of post na APFA. E clientenan cu no ta desea un restitucion awor, lo ricibi na final di 2020 un deduccion di nan suma hipotecario igual na e reduccion di interes den e periodo menciona.
Cu e yudansa aki APFA kier duna un alivio financiero temporario na e clientenan cu a concoce un reduccion den nan entrada. Asina nos ta yuda evita cu e clientenan ta bin den problema financiero den termino corto y ta duna nan espacio pa regla nan situacion financiero. Na mes momento nos ta vigila di e forma aki e calidad di e portafolio hipotecario cu ta duna un aporte importante na e rendimento pa tur participante.
Ultimo dia pa entrega formulario di reduccion temporario di interes
E ultimo dia pa entrega e formulario pa reduccion temporario di interes ta 31 di augustus 2020. Despues di e fecha aki nos lo procesa e restitucion cu bo lo a ricibi durante e periodo di mei 2020 te december 2020 como deduccion riba e suma hipotecario cu bo ta debe riba 31 di december 2020.
Download e formulario di reduccion temporario di gasto di hipoteca aki
Ultimo dia pa peticion pa posponemento di pago
E ultimo dia pa entrega un peticion pa posponemento di pago di un fiansa hipotecario ta dia 31 di oktober 2020. Nos lo no trata e peticionnan pa posponemento di pago cu drenta despues di e fecha aki.


text:
Hopi estudio a wordo haci riba e efectonan cu bilingualismo ta trece cune. Mientras cu tin estudio cu ta duna indicacion di cierto desbentaha, tambe tin estudio cu ta duna indicacion di bentahanan di bilingualismo. Diferente experto neurologico, psicologico y linguistico ta convenci cu bilingualismo ta algo positivo y ta afecta e celebro den un forma positivo.
Beneficio for di chikito
Segun cientifico neurologico Sam Wang, baby cu ta wordo exponi na diferente lenguahe ta miho den adapta na ‘regla’ nobo compara cu baby cu ta wordo exponi na solamente un lenguahe. Por ehempel, si un baby ripara cu cada biaha e ranca un waya, un aparato (coy hunga) lo cuminsa move, y despues e situacion ta cambia y no ta e waya sino un boton ta laga e aparato move, baby ‘bilingual’ ta adapta na e situacion/regla nobo mas lihe cu baby ‘monolingual’.
Maria Polinsky, profesora linguistico na Harvard, a splica un efecto similar a base di un estudio cu a wordo haci na Trieste, cual ta un provincia Italiano cu ta serca di e frontera entre Italia y Slovenia. Na Trieste tin hopi mucha cu un mayor Italiano y e otro Sloveno, cual tin como efecto cu mucha ta lanta bilingual. Pa e estudio a separa tres grupo di baby di shete luna di edad; un grupo di baby cu ambos mayor Italiano, un grupo di baby cu ambos mayor Sloveno y un grupo di baby cu un mayor Italiano y un mayor Sloveno. Tur e babynan a wordo mustra un scenario cu popchi poni na un cierto banda. Despues e scenario ta wordo cambia, por ehempel un popchi cu tawata poni banda links despues ta wordo poni banda rechts. Por a nota cu e babynan cu un mayor Italiano y un mayor Sloveno tawata mas lihe den adapta na e situacion nobo, birando nan cara den direccion di e sitio nobo di e popchi, mientras e babynan cu ambos mayor Italiano of ambos mayor Sloveno tawata keda wak den e direccion ‘bieu’ mas largo.
Beneficio for di chikito
Segun cientifico neurologico Sam Wang, baby cu ta wordo exponi na diferente lenguahe ta miho den adapta na ‘regla’ nobo compara cu baby cu ta wordo exponi na solamente un lenguahe. Por ehempel, si un baby ripara cu cada biaha e ranca un waya, un aparato (coy hunga) lo cuminsa move, y despues e situacion ta cambia y no ta e waya sino un boton ta laga e aparato move, baby ‘bilingual’ ta adapta na e situacion/regla nobo mas lihe cu baby ‘monolingual’.
Maria Polinsky, profesora linguistico na Harvard, a splica un efecto similar a base di un estudio cu a wordo haci na Trieste, cual ta un provincia Italiano cu ta serca di e frontera entre Italia y Slovenia. Na Trieste tin hopi mucha cu un mayor Italiano y e otro Sloveno, cual tin como efecto cu mucha ta lanta bilingual. Pa e estudio a separa tres grupo di baby di shete luna di edad; un grupo di baby cu ambos mayor Italiano, un grupo di baby cu ambos mayor Sloveno y un grupo di baby cu un mayor Italiano y un mayor Sloveno. Tur e babynan a wordo mustra un scenario cu popchi poni na un cierto banda. Despues e scenario ta wordo cambia, por ehempel un popchi cu tawata poni banda links despues ta wordo poni banda rechts. Por a nota cu e babynan cu un mayor Italiano y un mayor Sloveno tawata mas lihe den adapta na e situacion nobo, birando nan cara den direccion di e sitio nobo di e popchi, mientras e babynan cu ambos mayor Italiano of ambos mayor Sloveno tawata keda wak den e direccion ‘bieu’ mas largo.
Baby cu ta wordo exponi na diferente lenguahe ta miho den adapta na ‘regla’ nobo compara cu baby cu ta wordo exponi na solamente un lenguahe.”
Maria Polinski a remarca cu e beneficionan cognitivo di ta bilingual ta mas prominente den esnan cu a wordo exponi na diferente lenguahe for di nacemento caba, of en todo caso cuminsando durante e prome cinco aña di bida. Esnan cu mas despues den bida ta siña un di dos lenguage tambe por beneficia di e efectonan cognitivo di ta bilingual, pero den un forma mas marginal.
Segun neurologo Sam Wang, un otro beneficio cu a ripara serca mucha bilingual ta cu mucha bilingual ta un tiki miho den compronde loke un otro hende por ta pensando (‘theory of mind’) compara cu mucha monolingual. E cientifico tambe ta referi na estudio cu ta indica cu mucha bilingual ta logra miho resultado cu stroop tasks compara cu mucha monolingual. Un stroop task test ta un test cu ta midi e.o. bo abilidad pa resisti impulso por medio di puntra (por ehempel) pa bisa ki color e letternan di e palabra CORA ta, pa cual bo mester resisti e impulso di lesa e palabra (cora) y bisa e color (blauw).
Beneficio na edad halto
Profesora Polinski tambe ta referi na un estudio cu ta duna indicacion di beneficio di ta bilingual pa esnan cu un edad mas halto. E estudio a tuma luga na Florida, cual ta conoci como un estado pa unda hopi Mericano ta muda ora nan ta pensionado. A puntra alrededor di 800 persona di edad halto (na ‘nursing homes’) si nan a lanta monolingual of bilingual. A resulta cu e probabilidad cu esnan cu a lanta bilingual tawata tin alzheimer ta cinco biaha menos compara cu esnan cu a lanta monolingual. E resultado aki ta den liña cu e ponencia di neurologo Sam Wang cu lanta bilingual por retrasa dementia (cual ta inclui alzheimer) cu cuater aña.
A resulta cu e probabilidad cu esnan cu a lanta bilingual tawata tin alzheimer ta cinco biaha menos compara cu esnan cu a lanta monoligual.”
Varios estudio ta indica cu bilingualismo por ‘transforma’ cierto parti di bo celebro (dorsolateral prefrontal cortex) y cu e tin beneficionan pa bida largo. Segun escritor y educador Mia Nacamulli, estudio ta indica cu e esfuerso y atencion cu ta tuma pa keda ‘switch’ entre diferente lenguahe ta hunga un rol importante den e ‘transformacion’. E efectonan (transformacion) di bilingualismo ta hasta visibel cu un brainscan. Segun Nacamulli, bilingualismo no necesariamente ta haci un persona mas sabi, pero si ta haci cu e celebro ta mas saludabel y ta bira mas complex.
Desbentaha
Prome cu aña 1960, expertonan tawata considera bilingualismo un handicap. E pensamento tawata cu ‘forsa’ un mucha pa siña mas cu 1 lenguahe ta costa e mucha mucho energia y ta ‘slow down’ e mucha su desaroyo. E estudionan cu e pensamento aki a wordo basa riba dje a wordo desbarata pa varios experto y despues di 1960 e pensamento cu bilingualismo ta un handicap a cuminsa wordo bandona.
Mientras cu awendia hopi experto neurologico, psicologico y linguistico ta convenci cu bilingualismo ta positivo y beneficioso pa nos celebro, tambe tin un estudio cu ta indica cu mucha bilingual te cu cinco aña tin vocabularionan mas chikito di lenguahe individual compara cu mucha monolingual. Pero segun profesora linguistico Maria Polinsky, cu tempo e vocabulario pa lenguahe individual di mucha bilingual ta ‘catch up’ cu e vocabulario di mucha monolingual (mientras cu esnan bilingual tin e vocabulario ‘individual’ pa dos lenguahe). Pues segun e profesora e desbentaha specifico aki ta temporario.
Un otro desbentaha segun Maria Polinsky ta cu si un persona bilingual domina un lenguahe significantemente miho cu e otro, esaki por resulta den ‘interferencia’ di e lenguahe mas fuerte pa cu e lenguahe mas zwak.
Tambe tin estudio cu a conclui cu e cantidad di eror y tempo di reaccion pa contesta preguntanan durante un cross-language test ta aumenta pa cierto studiante.
Mas cu dos lenguahe
Segun profesora Polinsky, te ainda no tin suficiente indicacion pa conclui cu papia tres lenguahe ta aumenta e beneficionan cognitivo compara cu papia dos lenguahe.
Pa loke ta trata e diferencia entre siña un mucha dos lenguahe sea pareu of secuentemente, e profesora ta indica cu mientras cada opcion (pareu of secuentemente) tin cierto bentaha riba e otro, e diferencia aki ta menos impactante cu e nivel di exponimento na e lenguahenan y e esfuerso (input) pa siña e lenguahenan.
Un splicacion amplio di psicologo y profesora Ellen Bialystok tocante efectonan di bilingualismo riba e celebro:


text:
ORANJESTAD- Diaranson, Minister di Enseñansa y Deporte Sr. Endy Croes a ricibi e cinta “teal” en conexion cu e siman di conscientisacion y reflexion di Alzheimer. Minister Croes a gradici Melva Croes -Yanez, Vice Presidente y Jenny Montiel, Nutricionista y Fundacion Alzheimer Aruba pa e honor ricibi.
Pa 10 aña caba, mundo ta bin hunto den e campaña di conscientisacion di Alzheimer. Alzheimer ta un malesa cu ta bin cu hopi reto pa hopi ciudadano di nos pais y nan famia. P’esey ta importante pa no sconde e malesa aki pa publico pa asina cada ciudadano por ta consciente di e retonan cu e malesa aki ta trece cu ne.
Den e luna di Conscienteisacion di Alzheimer, mi ta encurasha cada ciudadano pa siña mas di e condicion aki y uni na e campaña mundial di conscientisacion. Mi ta gradici y felicita Fundacion Alzheimer Aruba pa e excelente trabou cu nan ta haci pa nos comunidad pa yuda trece conscientisacion y yuda esnan cu Alzheimer y nan famia”, Minister Endy Croes a expresa.


text:
Tormenta Tropikal Bret a desorganisá i baha di kategoria, bira un ola tropikal
Tormenta Tropikal Bret a desorganisá i baha di kategoria, bira un ola tropikal
Willemstad – Gobiernu di Kòrsou ta informá ku Tormenta tropikal Bret a baha na forsa i ya no ta un tormenta sino por papia di un ola tropikal. Konsekuentemente awe nochi a kita e asina yamá “Tropical Storm Watch” pa motibu ku esaki no ta nesesario mas.
E chens pa bientunan fuerte ta bira menos. Awaseru si lo kai na algun kaminda riba nos isla durante e próksimo 24 ora. No obstante ta mantené e alertá pa bientu fuerte ku por kousa laman brutu pa motibu di ola haltu. Esaki por kousa daño na nos kosta parti sur. Usuario di boto chikitu i di playanan ta wòrdu avisá pa keda na kantu i asina prevení leshon.
Debí ku inundashon ta posibel den sierto área kantu di kosta ta urgí doño di fasilidatnan, entre otro den e sektor di horeka i doño boto na kosta pa protehá nan propiedat.
Gobiernu di Kòrsou ta sigi vigilá e desaroyonan den kuadro di e disturbio di tempu ku ta reina.


text:
Booshi Wever:
EMPLEADONAN DI AAA N.V. HIBA NA E ALTAR DI SACRAFICIO DOR DI MANAGEMENT EXTRANHERO DI E COMPANIA ARUBANO?
Ta increibel con weganan politico ta wordo hunga cu pan di nos trahadornan Arubano na aeropuerto. Algun siman pasa minister Dangui Oduber a declara un NO enfatico na retiro di trahadornan di aeropuerto. Miembronan di Parlamento, incluso presidente di Parlamento, a bay aeropuerto pa papia cu Triple A. Supuestamente gerencia di Triple A lo a garantisa, alomenos por lo pronto, cu lo no tuma ningun decision di retiro y lo evalua esaki di nobo durante e proceso di reorganisacion. UPP a wordo aserca sinembargo door di diferente trahador di Triple A cu a señala cu e gerencia stranhero di e compania ta sigui cu nan intencion pa retira hende for di trabou cueste loke cueste.
Pa UPP ta inacceptabel cu hustamente na e momentonan aki, memey di un pandemia, e compania ta sigui cu su intento pa retira trahadornan. Aparentemente ta e intencion pa usa e situacion actual causa pa COVID-19 como motibo pa retiro, si no por boluntario anto elo bira obligatorio.
UPP ta haci un yamada na tanto minister Oduber y tambe na Presidente di Parlamento pa atende e caso aki cu suma urgencia y yama e minister aden pa dun'e instruccion pa trece claridad den e intencion di e gerencia. Con por kita hende awor mientras ainda no a presenta un plan di reorganisacion? E trahadornan ta biba diariamente cu stress y no por haci nan trabou eficiente. Nan no tin confiansa mas den e CEO ni e HR-manager. Gran parti di e 27 empleado cu a bay boluntariamente lo a wordu menasa di no tin trabou mas den e reorganisacion. Triple A no a ofrece un pakete husto, vooral si tene na cuenta e añanan cu e empleadonan a traha cu alma y cuerpo pa yuda e empresa prestigioso aki eleva su nivel di calidad di servicio y bira un empresa hopi stabiel cu reserva financiero compara cu tur e otro companianan estatal.
Den pasado Triple A a sobrevivi e crisis causa pa 9/11 y Nathalee Holloway y Triple A a logra toch pa draai 3 aña sin ganashi y sin tin mester di kita ningun empleado e tempo ey.
Informacion ta mustra cu e CEO y HR-manager lo concretisa e plannan di retiro masal di empleadonan di Triple A. Aki ta papia di mas di 50 empleado Arubano cu lo tin di bay cas. E CEO y HR-manager no tin cuenta at all cu e situacion financiero di e mama y tata di famia, peor ainda den e tempo aki di crisis, pero ta wak simplemente e situacion financiero di e compania y pa na mes. Desde 2003 ta existi un partnership cu Schiphol y aunke gobierno ta 100% doño, toch parce cu e "baas" ta Schiphol cu ta haci y deshaci. Prueba di esaki ta con nos parlamentarionan ta cay na rudia pa e CEO, pasobra enbes di solicita nan presencia na parlamento pa duna cuenta den detayes di nan plannan, ta e parlamentarionan mester a bay aeropuerto. UPP a compronde cu e situacion financiero di Triple A mes lo no ta malo, manera ta purba aparenta. Mira con e turista ta sigi bin Aruba. Tin hopi miyonario akinan na Aruba cu tin nan "second home away from home", hopi tin time shares, condos, business, friendship, families, long term visitors pasobra Aruba ta un isla hopi sigur, safe y hopi humilde.
E siman aki lo por bira uno hopi scur pa diferente hogarnan aki na Aruba, si gobierno ni Parlamento no actua. Kico ta e medidanan cu e compania mes a tuma, e.o. pa e salarionan barbaro di e.o. e CEO, HR-managernan y demas managernan cu si a keda cu tur sorto di toelage, core den autonan luhoso di compania?? Kico a para di e supuesto Wever-Croes norm? Esaki lo conta pa e dos stranheronan aki? Di cual uno ta Hulandes Europeo y e otro di e isla Corsou? Nos mes no tin hende apto pa carga e funcionnan y cu salarionan menos stravagante? Kizas ta intencion pa despues bolbe bisa cu mester hende y sigui trece hende di afo, manera nan a bin ta haci na Boneiro? Anto ainda nos no ta bou di e capa di hervormingsentiteit mes, na unda cu e Hulandesnan kier pa nos agilisa entrada di esnan di afo pa bin traha na Aruba. Nan a cuminsa prepara e cama pa nan mesun hendenan?
Nos apenas awor a cuminsa haya informacion y den e dianan nos dilanti lo sigui cuestiona henter e asunto aki. Keda pendiente. Pero nos kier a manda un mensahe cla y raspa, tanto pa gobierno cu ta pretende di ta poniendo e hende central y e parlamento balente y brabo pa no laga e dos stranheronan sigi masacra nos trahadornan Arubiano na aeropuerto, hibando nan na e altar di sacrificio!
Partido UPP
Booshi Wever
4 oktober 2020


text: Dialuna anochi a drenta informe di un persona cu lo no ta pertenece na e famia ey mas lo maltrata e señora y e yiu na Hubadastraat, mesora a dirigi un patruya na e sitio. Na yegada di e patruya a bin compronde cu aki ta trata di un caso di maltrato unda un persona lo a haya golpi na su cara y su boca ta sangrando, e patruya a solicita presencia di un ambulans na e sitio. Na e sitio polis a detene un sospechoso y a solicita presencia di e vehiculo di transporte di detenidonan. Na yegada di e ambulans nan a atende e victima cu tabata sangra na su boca. Un rato despues e mama a bira malo e tabata sinti dolor di cabez y su presion a baha y polis a solicita presencia di un otro ambulans na e sitio. Aparentemente e homber lo a presenta na bao influencia na e sitio y a gara e dama na su garganta y a choca esaki, debi cu e ta sospecha cu su pareha ta cu su bisiña, e yui di señora lo a haya sa cu su mama a ser maltrata y a yega na e apartmento pa asina haya e homber aki anto hunto cu un amigo di e yui nan a cuminsa bati e homber unda a hasta saca tambe un arma blanco cual segun un testigo ta bisa ta trata aki di un machete. Pero na yegada di polis e amigo a logra huy pero a detene e yui mientras a busca e amigo cu a logra huy como cu e amigo ta esun cu tabata cu e arma. Ambulans a transporta e homber pa hospital. Famia di ambos banda tambe a yega na e sitio y a start un confrontacion pero polis a logra domina e situacion y a calma e cuenta y a aleha nan for di e sitio. Despues di un rato otro ambulance mester a presenta mirando e señora lo a bira malo unda paramedico a atende na e sitio mes.


text:
ORANJESTAD - Den 4 siman nan por duna un contesta definitivo si nan ta bay sigui cu e plan di reapertura di refineria.
Diaranson 14 di April, Prome Minsiter Evelyn Wever-Croes a reuni cu representantenan di Quanten Consortium Aruba. E representantenan ta na Aruba pa sigui negosacionnan cu RDA den e posibel reapertura di nos refineria. Prome Minister a indica cu e reunion a bay hopi bon. For di Quanten Consortium Aruba, Prome Minsiter a haya un update na unda nan ta para y nan ta kere cu den 4 siman nan por duna un contesta definitivo si nan ta bay sigui cu e plan di reapertura di refineria.
“Nan ta zona sumamente positivo y entusiasma y mi a compronde di RDA cu nan no ta premira nada cu ta bay stroba e negosiacionnan. Manera tur hende conoce mi, mi ta un hende cauteloso y mi no ta bay canta gloria te ora nan firma e contract’, Prome Minister a enfatisa.
Prome Minister a indica, cu si tur cos ta bon, Quanten Consortium Aruba (QCA) ta e compania cu lo bay traha riba reapertura di nos refinera. E no lo ta manera antes, un refineria bieu cu ta haci hopi polucion pero un refineria ‘state of the art’. Den e reunion, nan a comparti nan plannan di di ehecucion. Nan lo inverti 3.5 biyon dollar. Nan ta e compania cu den nan oferta a ofrece e suma di mas halto pasobra nan ta bay saca tur loke ta bieu y remplasa cu ekiponan nobo, moderno, mas limpi y miho pa nos medio ambiente pa asina nan por transiciona nos refineria pa bira uno cu ta draai riba energia alternativo dentro di algun aña.
“A hiba conbersacion tocante e oportunidad pa trabounan y pronto lo tin un ‘job fair’ pa busca trahadonan pa e refineria. Pero e contract mester wordo firma prome y e ora lo haci e job fair. Loke nos kier crea akinan ta e confiansa den e comunidad di Aruba. Nos sa cu hopi hende ta desea pa e refineria habri pronto bek. Hopi hende ta desea di haña trabou eyden. Nos ta bay ofrece un refineria moderno caminda cu nos hobennan cu ta studiando den sector tecnico, EPB, EPI y den exterior por bin haña un trabou na Aruba pasobra nos ta creando cuponan di empleo pa nos hendenan local”, Prome Minister a duna di conoce.
Prome Minister a expresa su confiansa den e proceso cu tabata uno integro y transparente y esey ta e sentimento di tur esnan cu tawata presente.
“Basa riba esaki mi tin fe y confiansa cu dentro di poco siman nos lo haña e contesta cu nan ta cla pa traha riba e reapertura di nos refineria. Nos ta tumando nos tempo, nos no ta core anuncia cos special awor den campaña. Nos kier tuma nos tempo pa nos ta sigur cu tur cos ta bon haci. No manera Citgo cu a celebra cu miyones di florin reapertura di un refneria cu nunca a habri of cu un contract cu a tene nos rehen pa hopi aña. Nos kier haci cos drechi y bon y mi tin confiansa cu nos ta logra. Nos no por hacie nos so, nos mester di bo. Cu bo nos ta logra saca Aruba for di pandemia, cu bo nos ta logra crea progreso y bienestar pa Aruba”, Prome Minister Evelyn Wever-Croes a termina bisando.


text:
OTRO PROYECTO DI FUNDACION MOVEMENTO TA BIDA DEN EHECUCION
OTRO PROYECTO DI FUNDACION MOVEMENTO TA BIDA DEN EHECUCION
Dialuna 4 di oktober ultimo Fundacion Movemento Ta Bida ( FMTB) a duna inicio na un otro proyecto sumamente valioso.
Ta trata aki di un Copy Center, cual lo hiba e nomber “Copy Center 60+”. Un idea cu a nace for di basta tempo, pero mester bisa un bunita idea por cierto, pero tambe sumamente costoso.
E nomber ta papia pa su mes
Copy Center 60+ lo ta principalmente disponibel y na ordo na nos mas di 30 gruponan activo di 60+, tur rond di Aruba y registra serca Grupo Nucleo. Na hopi ocacion, gruponan tawatin mester di algun copia pa nan miembronan y mester a paga sumanan, cu pa cada grupo tawata pisa enorme ariba nan presupuesto, y Fundacion tawata na altura di esaki.
E idea a cuminsa haya forma
Asina a cuminsa pidi ofertanan pa huur di un machine di copia na e diferente comerciantenan grandi riba nos isla, na jan/febr 2020. Pa FMTB, e prijsnan ofresi tawata impagabel, y por bisa cu casi e idea a muri.
Delta Blue Electronics
Pa sorpresa di FMTB, a dura un par di siman y a drenta un yamada di Delta Blue cu un proposicion ,si nos lo kier purba un mashine segunda mano den bon condicion, cual lo wordo entrega bek despues cu e contract a vence entre Delta Blue y e comerciante. Hunto a delibera ariba esaki y a dicidi positivamente y e idea a bolbe a haya bida. Lamentablemente e deal no a bay door y nos mester a warda un par di siman mas, pasobra lo bay drenta un otro mashine, mas nobo, mas moderno y den super bon condicion. Cu e diferenia grandi cu lo no bay tin ningun huurovereenkomst pero cu Delta Blue Electronics lo bay regala e machine na FMTB, considerando e bunita idea pa nos adultonan mayor.
Esaki tawata e desicion mas bunita y importante cu FMTB por a haya. Nos no a spera e noticia aki, pero ta conosi cu Sr y Sra Britten nan curason ta na e banda corecto den nan pecho y serca di esnan mas vulnerabel, esta serca nos mucha y hobennan, nos hendenan special y nos adultonan mayor. Sr Osmar Britten, actual Gerente di Delta Blue Electronics hunto cu Sra Ingrid Croes-Dubero, voluntario di FMTB y alabes mentor, tawatin e honor di a corta e sinta y habri e Copy Center 60+ oficialmente den presencia di sr Alvan Arends di Delta Blue, sr Rudy Leysner y sra Greta Illes-Paesch di parti di directiva di FMTB, sra Rosa Leon, coordinador di Proyecto Hunto Grandi Grandi Hunto y e mentornan sra Stella Geerman y sra Lupita Gil.
Cede Aruba
Di parti di Cede Aruba, FMTB a logra haya e parti financiero pa cubri gastonan relaciona cu mantencion y compra di parts, si ta necesario, di e mashin, durante un temporada.
Copy Center 60+ ta situa den edificio di IBISA den oficina de FMTB na Frankrijktraat 1. A scoge e lokalidad aki, pa motibo cu esaki ta conosi caba pa mayoria dirigentenan di e diferente gruponan di 60+ y tin amplio lugar pa parkeer, ta na e piso abao y facil accesibel, hasta cu rolstoel. Lo bay duna servicio di saka copia, plastifica documentonan, inbinden etc. etc. na un prijs sumamente barata. E Centro lo bira operacional entrante 8 di november en adelante y dia(nan) y orario lo wordo anuncia dentro di poco.
PABIEN NA FUNDACION MOVEMENTO TA BIDA CU UN OTRO PROYECTO BALIOSO PA NOS ADULTONAN MAYOR Y UN DANKI DI CURASON NA DELTA BLUE ELECTRONICS PA NAN APORTE INCONDICIONAL Y NA CEDE ARUBA PA NAN CONTRIBUCION


text:
Huez a rechaza exigencia di Fiscal pa 3 aña prohibi masahista pa traha - ORANJESTAD (AAN): Diahuebs mainta Hues di Corte den Promer Instancia a haya e homber masahista M. culpable di a viola un dama y mishi na parti intimo di un otro dama.
Hues a bay un parti di acuerdo cu e exigencia di Fiscal pero no a aproba e parti pa prohibi M. pa keda sin traha durante 3 aña.
EXIGENCIA DI FISCAL:
Luna pasa tratamento di e caso aki a tuma lugar caminda Fiscal a bisa Hues cu tin prueba cu M. a viola e victima di Aruba y cu M. a mishi cu e victima Mericano su parti intimo. Den e caso di November 2019 el a bay hinca dede den e parti intimo. Den caso October 2020, e Mericano a reclama ora M. a mishi na su parti intimo. Den ambos caso M. a pidi sorry. Fiscal a remarca cu awor cu ta confronta M. cu e hechonan, e ta desmenti categoricamente.
Fiscal a mustra cu tur dos victima a keda afecta y lo mester bay siña biba cun’e. El a menciona casonan na Hulanda y a exigi 255 dia di prison di cual 245 dia ta condicional cu 2 aña di prueba. Tambe Fiscal a exigi 200 ora di trabao pa comunidad y 3 aña M. no ta permiti pa traha como masahista. Pa cu e demanda di 41 Mil Florin, Fiscal a bisa cu lamentable e victima di Aruba no a bin cu recibonan pa hustifica e demanda. Pesey el a pidi pa declara e demanda no admisibel. Den un caso civil lo por bay haci esaki.
SENTENCIA:
Hues a bisa cu e ta haya legalmente proba cu M. a mishi cu dos persona durante masashi. Na opinion di Hues, no tin motibo pa duda den declaracion di e dos damanan.
El a mustra cu riba Whatsapp di e dama di Aruba, por mira cu M. ta pidi sorry. Hues ta haya cu esaki ta mas bien pasobra M. a hinca dede den e parti intimo di e dama. Hues a bisa cu e no ta kere declaracion di M., cu el a bisa sorry pasobra e dama lo por a sinti dolor durante masashi. Tambe Hues a mustra cu e dama tabata hopi emociona ora el a duna declaracion.
Hues ta haya cu M. a tacha integridad di e dos damanan. Hues a bisa cu M. a abusa di su funcion como masahista.
CASTIGO:
Pa cu e castigo, Hues a bisa cu e ta tene cuenta cu ta promer biaha cu M. ta cay sera. Tambe Hues a tene cuenta cu circunstancia personal di M.
Hues a condena M. na 255 dia di prison di cual 245 dia ta condicional cu 3 aña di prueba. Tambe Hues a condena M. na 200 ora di servicio pa comunidad. Hues a bisa cu e no ta haya na su lugar e exigencia di Fiscal pa 3 aña, M. keda sin traha. Hues a mustra cu despues di 10 dia sera, Hues Comisario a laga M. liber y Fiscal no a pidi condicion cu M. no por traha durante e periodo.
Pa loke ta e demanda di e dama di Aruba di 41 mil Florin, Hues ta haya cu e no ta suficiente argumenta y ta declara esaki no admisible. E dama lo por cuminsa un caso civil.


text: Diabierna madruga a drenta informe di cu tin un intento pa libera esnan deteni na Guarda Nos Costa na Dakota, mesora a dirigi varios patruya na Dakota. Na yegada di e patruyanan a bin compronde cu aki ta trata di 3 persona bisti full na preto cu capuchon cu a presenta eynan pa drenta y libera esnan deteni na ex-HVB. Durante e confrontacion ey un persona lo a ser herida y nan a logra captura un di nan. A solicita presencia di ambulans cu urgencia. Na yegada di e ambulans nan a atende un persona y a hib’e hospital. Polisnan di diferente barrio a busca rond den e area pa e otro 2 nan pero no a logra encontra cu nan.


text: KRALENDIJK – Dòkter Michael Hermelijn a wòrdu transportá pa Kòrsou algun ratu pasá, debí na situashon di su salu. Radio Live 99.9 FM a risibí e informashon ku dòkter Hermelijn, kende ta infektá ku e coronavírùs, a bai Kòrsou pa tratamentu mas avansá. Algu promé ku 4’or awe tardi a manda dòkter Hermelijn Kòrsou ku ‘ambulans flight’. Esaki ta indiká ku su situashon ta serio. A tuma e desishon pa mand’é Kòrsou pa tratamentu médiko mas avansá, pa por tin e mas mihó bou di kontròl. E parti di transportashon di dòkter na èrpòrt pa bai Kòrsou, a tuma lugá ku hopi medida, relashoná ku e pandemia di coronavírùs. E pilotonan tambe a bisti un pak spesial pa evitá kontagio di un pa otro. Awor e ta den man di dòkternan aya na Kòrsou pa atendé kuné pa e bira bon. Orashon sigur ta yuda pa pronto e ta stabil i regresá Boneiru.


text:
Gobierno di Mep-Por-Red kier sigui corta mas cu 24 miyon cu tawata destina pa Aruba su Enseñansa.
Oranjestad: segun sra Arends-Reyes mester bisa cu lamentablemente te ainda tin hopi incertidumbre den e mundo di Enseñansa y ta parce cu e trankilidad no tin fin di yega pa esnan cu ta labora den Enseñansa. Den e contestacionan entre otro pa e presupuesto supletorio y contestacionan di e preguntanan oficial ta mustra hopi claro cu ta cortando mas cu nunca den Enseñansa en total un suma indica cu a pasa riba 24 miyon florin.
Riba entre otro subsidio, drechamento di scolnan, materiaal, personal, personal di limpiesa, personal di natacion, curiculo y inversion. Hasta ta bai asina leu cu gobierno ta uza fondonan nacional di calamidad pa drecha scol segun algun contestacion, mientras cu e presupuesto di Enseñansa ta keda intocabel pa mustra con hopi por spaar di fondonan destina pa Enseñansa. Basicamente gobierno ta paga tur maestro lo minimo cu por, siendo cu nan ta traha hopi mas cu locual ta e pago, personal di limpiesa tambe ta wordo paga lo minimo, nan no lo conoce beneficio mas y ta bira dificil pa nan yega na prestamo nan na banco, personal di limpiesa di scolnan publico cu a keda cu trabou ta hañando contract di algun luna, siendo cu nan tin hopi aña den trabou, e trabou no a bira menos, ta tene nan den tension si lo renoba of no pero si exihi di nan lo maximo pa cu hygiena durante un pandemia di e magintud aki.
Mescos ta pa maestronan cu tin contract tambe ta den tension si nan lo keda cu trabou of no. Maestronan cu ta ‘volledig bevoegd’ pero cu a yega edad di pension tin cu bai cas y ta wak hopi biaha cu ta wordo reemplaza cu personan cu no necesariamente ta apto pa duna e materia. Y asina kier aumenta edad di pensioen na 67 aña pa Aruba si ni awo e personanan no ta haña mas trabou. Asina tambe maestronan specializa den coaching of interne begeleider cu ta suppose di yuda alumnonan cu mester guia ta haña cu nan tin cu bai substitui un otro maestro dilanti klas y nan tarea pa guia alumno cu mester extra ayudo mes ta keda para un banda. Scolnan special basicamente si sigui e rumbo cu ta bayendo lo keda den minoria of disparce y e muchanan cu un of otro descapacidad lo wordo incorpora den tur scol regular. E pregunta cardinal ta si e scolnan ta preparando pa esaki y si maestronan ta cla pa duna tur alumno e mesun ayudo y sosten den un ‘setting’ asina.
Kiko lo pasa cu tur e maestronan cu a studia especificamente pa Enseñansa special? Tambe Parlamento por a tuma nota di un carta di cabesantenan di scolnan publico sumamente preocupa cu e desaroyonan den e maneho di Minister pa cu scol publico. Minister a indica cu pronto no lo tin scol publico manera cu Aruba semper a conoce pero lo bira un entidad semi-gubernamental. Esaki en contra di e posicion di Parlamento ariba e topico aki. E posicion huridico di cada maestro di scolnan publico lo mester wordo adapta de acuerdo cu e cambionan cu ta den pleno ehecucion. E motibo principal cu e Minister a yega di duna ta cu lo kier saca tur forma di posibel vinculo di influencia di politica di Enseñansa pero ta nota cu tur e personan clave ta sea miembro di e partido di e Minister of ta traha bou di un departamento resortando bou di e Ministerio. E cabesantenan a yega asina leu di pidi oido na Prome Minister pa intermedia pero tur biaha tawata sin resultado. Maestronan tin hopi miedo di represaya y sa cu esun cu sali cu nan punto di bista lo ser publicamente exponi, persigui y probablemente perhudica na fin di manera. Gobierno tambe a laga sa cu e instructornan di natacion awor lo haña 5 mucha chikito di kleuter pa cada instructor y di vast nan lo wordo paga como freelance. Ya no lo conoce natacion escolar den klas 3 mas pero lo bai pa e muchanan di kleuter cu ta hopi mas speels y cu gobierno lo mester garantisa nan seguridad aun mas mirando nan edad asina hoben. Y asina por sigui menciona tur e cambionan cu e veld mes ta indica for di experiencia cu no ta beneficiando ni maestronan ni Enseñansa. Enseñansa ta pasando den un temporada hopi dificil cu hopi reto durante e pandemia aki y ta mustra cu gobierno no tin compasion ni oido pa e situacion cu por tin consecuencianan drastico y no necesariamente positivo pa cu nos futuro generacion sra Arends-Reyes ta termina bisando.


text:
Willemstad —— Kontrali na e persepshon ku kisas ta biba serka sierto gremio den nos komunidat, Kuerpo Polisial ta konfirmá ku e kontròlnan den kuadro di Covid-19 ta kontinuá normalmente, manera ya kaba tabata e kaso durante di último lunanan.
Den e fin di siman tras di lomba, a kontrolá diferente establesimentu den área di Pietermaai, Bapor Kibrá i tambe otro sitionan, bou di kua diferente snèk riba nos isla. E gran mayoria di negoshinan ku polis a bishitá tabatin tur kos na òrdu. Sinembargo a repartí un total di dies (10) prosès verbal pa falta di tapa boka, aglomerashon i molèster di muzik. Na un snèk den área di Weto, polis a para e operashon pa motibu di muzik duru. E kontròlnan aki ta kontinuá den próksimo dianan.


text:
Division Honor
Siman 3 a defini e tabla di clasificacion di torneo AVB, nos tin un lider absoluto.
Un fin di siman cu a brinda nos varios weganan sumamente interesante y atractivo cu masha hopi gol, siguientemente e resumen di siman 3. Estrella vs...
-
Division Honor/ 5 months ago
Resumen siman 2 torneo AVB 2021
E siman dos di e torneo AVB a regala nos weganan cu hopi gol y futbol atractivo pero tambe weganan sera...
-
Division Honor/ 6 months ago
Resumen siman 1 torneo AVB 2021
E prome weekend di e Torneo AVB 2021 a resulta uno hopi interesante y excitante, siguientemente un resumen. E torneo ta...
-
Copa Betico/ 6 months ago
RCA t’e poderoso campeon di Copa Betico Croes 2021, e club di Solito no por stop di gana titulo
E wega final di Copa Betico 2021 entre e actual campeon, e Tricolornan di Solito RCA y e Speransa Berde di...
-
Copa Betico/ 7 months ago
La Fama a sacudi Britannia pa hunga final di Copa Betico 2021 contra RCA
E di dos semi-final di Copa Betico 2021 entre La Fama y Britannia tabata riba papel un partido cu por a...
-
Copa Betico/ 7 months ago
RCA ta den final di Copa Betico Croes 2021 despues di a derota Nacional 2-0
E ultimo campeon y sub campeon di Division Honor, e dos rival nan grandi den e top futbol di Aruba den...
-
Division Honor/ 11 months ago
Parce cu Stanley Menzo lo bira e ‘bondscoach’ di seleccion di Aruba
Na e prome training oficial di e seleccion di Aruba, cu temporariamente ta wordo dirigi pa David Abdul y su ekipo...
-
Division Honor/ 11 months ago
Seleccion Nacional di Aruba preparando pa Pre-Mundial Qatar 2022
E seleccion di Aruba a cuminsa preparacion pa Pre-Mundial Qatar 2022, e proceso a cuminsa apesar cu nos no tin un...
-
Division Honor/ 1 year ago
Aruba ta cla pa clasificacion di Concacaf pa mundial Qatar 2022?
Diaranson FIFA y Concacaf tabata tin e sorteo official pa clasificacion di Concacaf pa mundial Qatar 2022. Ta claro cu nos...
-
Copa Betico/ 2 years ago
RCA ta campeon di ‘Copa Betico Croes 2020’ ganando di Dakota den e superclasico
Despues di e humiliante salida for di Copa Betico Croes di anja pasa na man di Independiente Porto Caravel di Division...


text:
Webinars Arubalening y Studia na Hulanda
Aki por wak bek e webinars organisa pa Arubahuis hunto cu Departamento di Enseñansa Aruba (DEA) cu informacion pa esnan cu a aplica pa un Arubalening pa sigui studia na Hulanda entrante Augustus 2021.
E webinars a wordo organisa riba e plataforma Zoom. Cada webinar a trata diferente topico y a conta cu oradornan di diferente instancia, mentoren di Arubahuis y studiantenan actual. Aki por download e presentacionnan y/of wak e webinars bek.
Webinar 1 (Jun 2021)
- PowerPoint Presentation: Arubalening Nederland 2021-2022
- Reisticketkrediet, fechanan di e vuelonan den grupo
- PowerPoint Presentation: Arubahuis “Studia na Hulanda”
Webinar 2 (Jul 2021)
Webinar 3 (Jul 2021)
- PowerPoint Presentation: Registro Civil y Censo
- PowerPoint Presentation: Informacion di AZV
- PowerPoint Presentation: Informacion di Discovery Travel
- PowerPoint Presentation: Onderwijszaken Arubahuis ivm Covid-19, aankomst, opvang, documenten
Webinar 4 (Jul 2021)
- PowerPoint Presentation: Studeren en Budgetteren
Webinar 5 (Jul 2021)
Webinar 6 (Jul 2021)
Webinar 1 (Dec 2020): Arubalening (tur pais) / Studia na Hulanda
Land Aruba ta brinda studiantenan cu kier haci un estudio na nivel di Bachelor of Master sea na Aruba of den exterior un prestamo pa financia e estudio: “Arubalening”. Durante e prome webinar a duna informacion amplio di e opcionnan cu Arubalening ta ofrece e studiante, e condicionnan pa por bin na remarca pa un Arubalening y henter e procedura di aplicacion.
Tambe Arubahuis a elabora riba e topico studia na Hulanda. A duna informacion general di Hulanda como opcion di estudio, aplicacion pa un estudio, financiamento di estudio na Hulanda y a duna informacion tocante e guia y sosten na Hulanda cu Arubahuis ta ofrece.
Webinar 2 (Dec 2020): Studiekeuze en studeren in het Hoger Onderwijs
Arubahuis conhuntamente cu e instancia Studiekeuze123 a duna informacion tocante e proceso di escogencia di estudio y riba e aspectonan specifico di studia den enseñansa superior na Hulanda. Durante e webinar a elobora riba e diferente facilidadnan cu e plataforma Studiekeuze123 ta ofrece na nos (futuro) studiantenan. Tambe a duna informacion riba e sistema di enseñansa superior na Hulanda y tur e aspectonan importante cu mester tene cuenta cune. Studiantenan actual na Hulanda tambe a comparti nan experencia y a duna conseho riba e topiconan menciona.
Webinar 3 (Dec 2020): (Studenten) Huisvesting in Nederland
Arubahuis conhuntamente cu studentenwoningcorporatie DUWO a duna informacion riba e topico di vivienda na Hulanda. A duna informacion y conseho riba e diferente opcionnan di vivienda cu tin pa studiante, informacion specifico di cada regio y tambe riba e stapnan importante cu cada futuro studiante mes mester tuma pa por garantisa y regla un acomodacion na Hulanda.
Webinar 4 (Dec 2020): Studielink
Arubahuis conhuntamente cu e instancia Studielink a organisa un webinar caminda a duna informacion tocante e proceso di aplicacion pa un estudio na Hulanda. Durante e webinar a elobora riba e stappenplan cu Studielink a desaroya special pa studiantenan di Aruba y e demas islanan di Caribe Hulandes. Tambe a duna un demostracion virtual di e plataforma Studielink y di e diferente stapnan cu futuro studiantenan di Aruba mester tuma pa por aplica exitosamente pa un estudio.
Pa cualkier pregunta relaciona cu Studielink nos ta referi na e Studielink VRAAGbaak: help.studielink.nl
Info / Contact
Pa mas informacion relaciona cu Arubalening por busca den e alfabet menu riba nos pagina principal:
Por tuma contacto cu:
Pa mas informacion relaciona cu studiamento na Hulanda por busca den e alfabet menu riba nos pagina principal:
Por tuma contacto cu:Scroll To Top


text:
AMSTERDAM – E sine ‘Aan niets overleden’ (‘El a muri di nada’ trad.) na Hulanda a estrená e siman ku a kaba. Ta e promé sine di e aktor i direktor nasé na Kòrsou Raymi Sambo. Ku e sine Sambo ta trata un tópiko sensitivo: e tabu di hiv, e vírùs ku sin trato a lo largu lo resultá den aids.
Na Amsterdam durante di e Konferensha Internashonal di AIDS, henter siman sientífiko, manager, hende ku ta traha den kuido di salu i aktivista di henter mundu ta bini huntu. Prens Harry di Britania, prinsesa Mabel i èks presidente Bill Clinton tambe t’ei i nan ta mustra nan solidaridat ku e meta pa kita AIDS for di mundu na 2030.Ku un evento internashonal asina grandi lo bo kere ku na Hulanda HIV no ta tabú mas, ‘pero niun ora so’, Reina Foppen di Asosiashon di HIV na Hulanda ta bisa.
‘E tabu di hiv no ta típikamente algu di e islanan karibense, mi ta mir’é na tur isla, na Texel tambe’
“Mas ku 50 porshento di hende na Hulanda ku hiv tin hopi molèster di e stigma ku e malesa króniko aki tin”, asina Foppe, ku tin kasi trinta aña ta biba ku hiv, ta konta. “Por ehèmpel tin mayor ku no ke pa nan yu hunga ku un mucha ku tin hiv. Sosialmente nos tabatin muchu poko progreso kompará ku e progreso médiko enorme ku tabatin den kurso di añanan. Esaki ta masha tristu.”
Den e parti karibense di Reino, Foppe ta mira ku ainda tin un tabú enorme riba hiv. “Pero esaki no ta algu típiko di e islanan karibense, mi ta mira esaki na tur isla, na Texel tambe. Ta e mentalidat insular di ‘nos tur konosé otro’. Esaki ta bai asina leu ku hulandes karibense ku hiv ku ta biba na Hulanda ta tene esaki sekreto na Hulanda mes, pa miedu ku nan tin ku e informashon por lèk bai nan isla i ku esaki por tin konsekuensha pa nan famia.
‘Pa keda tuma bo remedinan kontinuamente ta bira èkstra difísil si esnan rònt di bo no sa ku bo tin hiv’
Pero pa tene hiv sekreto tambe tin konsekuensha fèrfelu segun Foppen. “Si bo tin hiv bo por bira masha bieu, pero bo mester keda tuma remedi henter bo bida pa sòru suprimí e vírùs. E ora ei bo por haña yu salú i bo no por pasa bo hiv pa bo partner seksual. Pero pa keda tuma e remedi ta bira èkstra difísil si esnan rònt di bo no sa ku bo tin hiv. Mi konosé hende ku pa bèrgwensa òf kulpabilidat asta no ta bisa nan partner ku nan tin hiv i ku ta skonde nan remedinan, por ehèmpel den nan tas di trabou.”
E skondementu di hiv pa esnan rònt di bo no solamente ta pone preshon riba e tumamentu di remedi, sino tambe riba e bienestar emoshonal i sosial di hende ku hiv. “For di investigashon a sali ku hende ku por papia abiertamente tokante nan hiv por hèndel e reakshonnan negativo mihó i nan ta mas felis. Esnan ku ta rondoná nan ta esensial pa e protekshon emoshonal aki.
‘Pasobra tin remedi bo por bira bieu ku hiv i bo por haña yu salú. Muchu hopi hende ainda no sa esaki’
Foppen ta mira ku komunidat ainda tin un kaminda largu di bai te ora nan aseptá hende ku hiv. “E kos ta kuminsá ku dunamentu di informashon i keda ripití ku bo no por haña hiv ora di hunga wega, òf di un brel di wc òf un sangura.” E Asosiashon di Hiv ta ofresé tambe peercounseling individual i workshop pa hende ku a kaba di haña e diagnósis di hiv i ku ainda tin hopi miedu i hopi pregunta. E kontakto ei hopi bia ta un sosten grandi i ta yuda enormemente ku akseptashon. E asosiashon ta boga pa laga e formanan aki di sosten ta un parti fiho di e kuido di salubridat spesialisá.
“Pero mester kompartí mas bon notisia”, Foppen ta bisa, “ku ta danki na e remedi di hiv bo por bira bieu i bo por tin sèks sin riska pega un otro hende ku hiv i bo por haña yu salú. Muchu hopi hende te ainda no sa esaki.”


text:
Den e programa aki e isla di Boneiru ta wordu promove riba un nivel international dor di Children Television Workshop. Un kobertura ku entrevista kual ta trata entre otro parrot fish konosi komo Gutu. E flamingo, e bida bou di laman i e parti historiko dje indjannan tambe ta bini dilanti.
Produkshon: Fundashon Históriko Kultural Boneriano
Durashon: 118 minüt
Fuhikubo ta presentá: Children’s Television Workshop
Den e programa aki e isla di Boneiru ta wordu promove riba un nivel international dor di Children Television Workshop. Un kobertura ku entrevista kual ta trata entre otro parrot fish konosi komo Gutu. E flamingo, e bida bou di laman i e parti historiko dje indjannan tambe ta bini dilanti.


text:
E Ordenansa Laboral 2013 (Arbeidsverordening 2013, AB 2013 no. 14) ta vigente desde 1 di april 2013. A base di articulo 30, prome inciso, di e Ordenansa Laboral 2013 un dunado di trabou ta obliga pa entrega e Registro di Personal (Personeelsregister) na Director di Departamento di Labor y Investigacion (DAO). Den e Decreto Nacional Registronan di Ordenansa Laboral 2013 ta regla e modelo di e Registro di Personal. E Registro di Personal ta consisti di tres parti, Modelo 1A, e personal registra den aña 2020; Modelo 1B, e necesidad pa personal pa 2021 y Modelo 1C, e necesidad di personal pa cada proyecto specifico den 2021, identifica como necesidad den modelo 1B.
Departamento di Labor y Investigacion ta informa pa medio di e comunicado di prensa aki cu a base di e gran cantidad di peticion ricibi, DAO ta prolonga e periodo di entrega di e Registro di Personal2020-2021 pa tur empresa na Aruba te cu 31 mei 2021.
Registro di Personal 2020-2021
E unico forma cu por entrega e Registro di Personal ta den e forma digital. Desde 26 februari 2021 por download e formulario digital (Excel sheet) ‘DAO Personeelsregister 2020 – 2021’ for di website www.daoaruba.com of www.gobierno.aw of por haci un peticion via e-mail na This email address is being protected from spambots. You need JavaScript enabled to view it. y DAO lo mail bo e formulario digital.
Unda y con por entrega e formulario di Registro di Personal 2020-2021
DAO ta haci un peticion pa hinca e datonan den e formulario digital, segun e modelo stipula pa ley, y manda nos esaki na e-mailadres This email address is being protected from spambots. You need JavaScript enabled to view it. .
Den caso cu bo compania tin un of mas sucursal, DAO ta haci un peticion pa yena e Registro di Personal no solamente pa e oficina principal (hoofdvestiging) (p.e. kvk-nummer 5555.0) pero tambe pa cada sucursal (p.e. kvk-nummer 5555.1, 5555.2 etc.). Ta wordu pidi tambe pa indica cua trahadonan ta rouleer door di pone un strea (*) den kolom patras di e kolom “No.” ariba e formulario digital.
DAO ta informa cu ta obligatorio pa yena tur 3 modelo. Den caso cu no tin necesidad pa personal of necesidad pa personal pa cada proyecto specifico pa 2021, ta yena ‘nihil’ ariba modelo 1B y modelo 1C.
DAO lo manda bo via e-mail un comprobante cu a ricibi bo formulario di Registro di Personal 2020-2021. Tene cuenta cu e comprobante di entrega no ta implica aprobacion di e Registro di Personal 2020- 2021. DAO lo duna durante aña 2021 aprobacion of desaprobacion di e Registro di Personal 2020-2021.
Tene na cuenta cu entrega di e Registro di Personal 2020-2021 ta obligatorio den e periodo di 1 maart 2021 te cu 31 mei 2021.
Companianan cu no ta cumpli cu entrega di e Registro di Personal den e periodo menciona como tambe esnan cu no a entrega esaki e aña anterior ta den incumplimento cu articulo 30 di e Ordenansa Laboral 2013. DAO lo bai over pa tuma accion contra esakinan. E compania lo por ricibi un sancion administrativo pa no cumpli cu e obligacion di entrega di e Registro di Personal. Tene bon na cuenta cu den caso cu un Registro di Personal no ta corectamente yena y DAO a comunica esaki na e compania pero e compania no a adapta e Registro di Personal, tambe ta wordo considera cu e compania ta den incumplimento.
Pa companianan cu ta haci uso di un intermediario (p.e. accountings- of adviesbureau) DAO kier recorda cu cumplimento di nos leynan laboral ta un obligacion di e dunado di trabou y no di e intermediario.
Si tin mas pregunta tocante e Registro di Personal por tuma contacto cu sra. Louisetty Croes na number di telefon 5237722 of via e-mail This email address is being protected from spambots. You need JavaScript enabled to view it. of por tuma contacto cu un funcionario di Bureau Arbeidsmarktonderzoek na number di telefon 5237720 of manda un e-mail na This email address is being protected from spambots. You need JavaScript enabled to view it. .
Departamento di Labor y Investigacion (DAO) ta informa cu entrante dialuna 19 di april 2021 pa 11or di mainta DAO no lo ta accesibel telefonicamente y ta cera pa desinfecta tur su oficinanan den forma preventivo.
Diaranson 21 di april 2021 DAO ta reanuda su servicionan bek.
DAO ta pidi disculpa pa cualkier inconveniencia cu esaki por trece cune.
Pa mas informacion por sigui nos riba www.daoaruba.com of riba nos pagina di Facebook: Directie Arbeid en Onderzoek. Of manda nos un mail na This email address is being protected from spambots. You need JavaScript enabled to view it. of na This email address is being protected from spambots. You need JavaScript enabled to view it. .
Klik op Overzicht uitzendvergunning.
ORANJESTAD - Departamento di Labor y Investigacion ta participa na tur cliente cu e orario pa atende publico riba diaranson 17 di maart lo ta te cu 2’30 di atardi en conexion cu un reunion di personal.
Departamento di Conflicto lo atende publico te cu 2’or di atardi.
Nos ta pidi disculpa si esaki por trece cualquier inconvenencia.